title: Metafysiikan historia

text: David Hume ja Immanuel Kant hyväksyivät metafysiikalle ainoastaan hyvin rajallisen osan filosofiassa, ja sanoivat, että tiedon ei tulisi pyrkiä etenemään havaintojen yli – paitsi Kantin tapauksessa tietoon näkyvän todellisuuden takana olevan olemassaolosta. Esimerkiksi Hume kirjoitti kirjansa "An Enquiry Concerning Human Understanding" (1748, suom. "Tutkimus inhimillisestä ymmärryksestä") lopetukseksi seuraavan kappaleen:


title: Metafysiikan historia

text: Kant tarkoitti metafysiikalla sellaisia kysymyksiä, joihin tiede ei voi vastata. Kantin niin sanottu kriittinen filosofia pyrki osoittamaan sekä kokemuksen että filosofisen ajattelun rajat. Hänen mukaansa metafysiikka on mahdollista vain ”transsendentaalisena” tieteenä, joka tutkii yleisiä inhimillisen ymmärryksen muotoja, eli tiedon käsitteellisiä ennakkoehtoja, jotka ovat ymmärryksen perusta. Tämä ajatus perustui osaltaan Wolffiin ja A. G. Baumgartenin välittämään Duns Scotuksen ajatteluun.


title: Metafysiikan historia

text: Auguste Comten positivismi katsoi tieteellisen menetelmän ja koeteltavuuden korvaavan perinteisen metafyysisen ajattelun kokonaan. Myöhemmin positivismin perinnettä on jatkanut ennen kaikkea looginen empirismi. Se katsoi, että sellaiset väittämät, joita ei voi perustella analyyttisesti tai kokemusperäisesti, ovat mielettömiä, ja siksi myös metafysiikka tuli poistaa filosofiasta kokonaan. Muun muassa A. J. Ayer tunnetaan ”kapinastaan metafysiikkaa vastaan” teoksessaan "Language, Truth and Logic". Rudolf Carnapin mukaan metafyysiset väitteet ilmaisevat ihmisten elämäntuntoja, joiden oikea ilmaisuväline olisi filosofian sijasta taide.


title: Metafysiikan historia

text: Metafysiikan 1900-luvun alussa kohtaaman voimakkaan arvostelun seurauksena sen suosio laski huomattavasti erityisesti brittiläisissä yliopistoissa. Vuosisadan loppupuolella metafysiikka sai kuitenkin uutta suosiota. Nykyfilosofian kielifilosofisilla ja logiikan perusteisiin liittyvillä kiistoilla on metafyysinen ulottuvuutensa. Analyyttisen filosofian puolella myös mielenfilosofiasta on tullut suosittu tutkimuskohde.


title: Metafysiikan historia

text: Mannermaisen filosofian puolella metafysiikka on jatkanut Martin Heideggerin asettamista lähtökohdista. Hän kielsi metafysiikan perinteisen lähtökohdan, jossa se irtautuu konkreettisesta olemisesta, ja keskitti huomionsa niin sanottuun fundamentaaliontologiaan ajallis-avaruudellisessa todellisuudessa. Sen voi kuitenkin nähdä myös perinteisen metafysiikan loppuna.


title: Metafysiikan historia

text: 1950-luvulla nousi käsitys metafysiikan tehtävästä, jonka mukaan se tutkii niitä käsityksiä, joita ihmisillä on todellisuudesta. Tätä kutsutaan "deskriptiiviseksi metafysiikaksi". Muun muassa P. F. Strawson on asettanut tällaisen objektiivisuuteen pyrkivän metafysiikan eräiden aiempien filosofien, kuten Descartesin, Gottfried Leibnizin ja George Berkeleyn, harjoittamaa ohjelmallista ja subjektiivista niin sanottua "revisionistista" tai "normatiivista metafysiikkaa" vastaan.


title: Metafysiikan historia

text: Metafysiikka sai uutta luonnontieteellistä sisältöä vuodesta 1962 alkaen, kun Einsteinin yleinen suhteellisuusteoria alettiin yhdistää kosmologian, gravitaation ja pimeän aineen tutkimuksiin. Ne antoivat vastauksia pohdintoihin, miten universumi on syntynyt ja miten se kehittyisi tulevaisuudessa.


title: Heather Kozar

text: Heather Kozar (s. 4. toukokuuta 1976 Akron, Ohio) on yhdysvaltalainen valokuvamalli ja Playboy-tyttö.


title: Heather Kozar

text: Kozar oli Playboyn tammikuun 1998 "Playmate of the Month" ja vuoden 1999 Playmate of the Year.


title: Biomedicum Helsinki

text: Biomedicum Helsinki on Helsingissä, Meilahden kaupunginosassa, Meilahden sairaala-alueella sijaitseva tutkimus- ja opetuskeskus. Se sisältää kaksi rakennusta, joista Biomedicum Helsinki 1:ssa on tutkimustiloja ja Helsingin yliopiston lääketieteellisen tiedekunnan opetustiloja. Tutkimustiloissa tehdään yliopiston perustutkimusta, HYKS-sairaalan kliinistä tutkimusta sekä esimerkiksi Terveyden ja hyvinvoinnin laitoksen, Folkhälsanin, Suomen molekyylilääketieteen instituutin ja tutkimuslaitos Minervan tutkimusta. Biomedicum Helsinki 2:ssa on tiloja muun muassa lääketieteen ja tutkimuksen alojen yrityksille.


title: Biomedicum Helsinki

text: Rakennus 1 valmistui vuonna 2001 ja rakennus 2 vuonna 2008. Lääkäriseuran Duodecimin merkkihenkilön ja samannimisen aikakauskirjan ensimmäisen päätoimittajan Konrad ReijoWaaran (1853-1936) kunniaksi nimetty silta yhdistää rakennuksia. Niiden käyttöä koordinoi Biomedicum Helsinki -säätiö, joka myös rahoittaa lääketieteen alan tutkimustoimintaa.


title: Biomedicum Helsinki

text: Rakennuksen 1 osoite: Haartmaninkatu 8, 00270 Helsinki. 00270 = Pohjois-Meilahti. (00290 = Meilahden sairaala-alue = mm. korkea tornitalo, "Hilton").


title: Bø (Nordland)

text: Bø on Norjan kunta Nordlandin läänissä. Se sijaitsee Langøyan länsiosassa rajoittuen idässä Sortlandiin ja koillisessa Øksnesiin.


title: Bø (Nordland)

text: 1. tammikuuta 1866 osa Øksnesin kunnasta liitettiin Bøhön. 1. tammikuuta 1964 Kråkbergetin piiri ja maa-alue liitettiin niin ikään Øksnesistä Bøhön.


title: Corinna Harney

text: Corinna Harney (s. 20. helmikuuta 1972 Bremerhaven, Länsi-Saksa) on Yhdysvalloissa asuva valokuvamalli, näyttelijä ja Playboy-tyttö.


title: Corinna Harney

text: Harney oli Playboyn elokuun 1991 "Playmate of the Month" ja vuoden 1992 Playmate of the Year. Harney on nähty myös muun muassa televisiosarjoissa CSI ja Täysillä tutkaan, jossa hän jäi kiinni ajettuaan ylinopeutta.


title: Corinna Harney

text: Vaikka Harney syntyikin Saksassa, on hän asunut lähes koko ikänsä Las Vegasissa. Nykyään hän asuu samassa kaupungissa aviomiehensä ja tyttärensä kanssa.


title: Bø (Telemark)

text: Bø on Norjan kunta ja sen samanniminen keskustaajama Telemarkin läänissä. Sen rajanaapureita ovat pohjoisessa Notodden, idässä Sauherad, etelässä Nome sekä lännessä Kviteseid ja Selfjord. Korkein kohta on nimeltään "Jøronnatten", 1 275 metriä merenpinnasta. Kunnan läpi vie tie 36.


title: Bø (Telemark)

text: Pääelinkeinoja ovat maatalous ja metsätalous, kunnassa sijaitseva Telemarkin valtionkorkeakoulu sekä matkailu. Elokuisin tärkeä tapahtuma on kansanmusiikkiin keskittyvä "Telemarksfestivalen". Bø on tunnettu kulttuuriperinteistään kansanmusiikin, hopeaseppätaidon ja viulunrakennuksen osalta. Se on ollut eräs keskeisiä hardangerviulun kehittämisalueita.


title: Bø (Telemark)

text: Tammikuussa 2013 tehdyn väestönlaskennan mukaan kunnassa oli 5 791 asukasta.


title: James Somerville

text: Sir James Fownes Somerville (17. heinäkuuta 1882 Weybridge, Surrey – 19. maaliskuuta 1949 Dinder House, Somerset) oli brittiläinen amiraali toisen maailmansodan aikana.


title: James Somerville

text: Somerville liittyi Kuninkaalliseen laivastoon kadetiksi tammikuussa 1897. Hänestä tuli laivaston johtava radioviestintäasiantuntija, jossa ominaisuudessa hän osallistui muun muassa Gallipolin taisteluun ensimmäisessä maailmansodassa. Sotien välisen ajan Somerville pysyi laivastossa, toimien muun muassa Välimeren laivaston hävittäjäosaston komentajana. Hän sai ylennyksen kontra-amiraaliksi 1938. Seuraavana vuonna hän joutui jäämään varhaiselle eläkkeelle, sillä hänellä todettiin tuberkuloosi.


title: James Somerville

text: Diagnoosi oli ollut kuitenkin virheellinen ja Somerville kutsuttiin uudestaan palvelukseen toisen maailmansodan sytyttyä. Hän oli mukana merivoimien tutkan kehittämistyössä ja Dunkerquen evakuoinnissa 1940. Ranskan antauduttua Winston Churchill nimitti Somervillen johtamaan Force H:ta, joka muun muassa tuhosi Ranskan laivaston raskaat yksiköt, ennen kuin natsi-Saksa saisi sota-alukset haltuunsa. Operaatio Catapult oli menestyksekäs, vaikka Somerville rajoitti hyökkäystään säästääkseen ranskalaisten merisotilaiden henkiä. Seuraavaksi Somerville organisoi laivastopommitusoperaation Genovaan sekä osallistui saksalaisen taistelulaiva Bismarckin saalistukseen. Hänen osastonsa suojeli myös Maltan ja Egyptin huoltokuljetuksia.


title: James Somerville

text: Maaliskuussa 1942 Somervillestä tuli brittien Itäisen laivaston komentaja. Hän onnistui tuhoamaan joitain japanilaisia sota-aluksia, mutta jotui odottamaan vahvistuksia vuoteen 1944 kyetäkseen toimimaan kunnolla Japanin laivastoa vastaan. Elokuussa 1944 hänen tilalleen astui amiraali Bruce Fraser. Somerville siirtyi brittiläisen Yhdysvaltojen laivastodelegaation johtoon ja hän toimi tehtävässä joulukuuhun 1945. Hänet ylennettiin laivastoamiraaliksi aivan sodan lopulla. Somerville kuoli 1949.


title: Hans Küng

text: Hans Küng (s. 19. maaliskuuta 1928 Sursee, Luzern, Sveitsi) on sveitsiläissyntyinen Saksassa yliopistouran luonut katolinen teologi, pappi, tietokirjailija ja arvokeskustelija. Küng on tullut kansainvälisesti tunnetuksi erityisesti ekumenian, uskontodialogin sekä katolisen kirkon uudistamisen puolestapuhujana. Küng on tunnettu katolisen kirkon toisinajattelija ja paavikriitikko.


title: Hans Küng

text: Küng opiskeli teologiaa ja filosofiaa 1948–1957 Rooman Paavillisessa Gregoriana -yliopistossa sekä Sorbonnessa Pariisissa. Hän väitteli teologian tohtoriksi aiheenaan vanhurskauttaminen Karl Barthin teologiassa. Küng toimi koko yliopistouransa ajan Tübingenin Eberhard Karls -yliopistossa, vuodesta 1960 alkaen fundamentaaliteologian professorina, 1963–1980 dogmatiikan sekä ekumeenisen teologian oppituolin haltijana ja 1980–1996 ekumeenisen teologian professorina.


title: Hans Küng

text: Küng osallistui asiantuntijana Vatikaanin toiseen kirkolliskokoukseen (1962–1965). Samoihin aikoihin hän alkoi hahmotella katolisen kirkon uudistusohjelmaa, jonka päämääräksi hän asetti ekumeenisen avartumisen, papiston pakollisesta selibaatista luopumisen sekä sukupuolten välisen tasa-arvon, johon sisältyisi myös naisten mahdollisuus pappisvihkimykseen. Hän asetti kyseenalaiseksi paavin erehtymättömyyden sekä katolisen kirkon kategorisen abortti- ja ehkäisykiellon.


title: Hans Küng

text: Saksan katolinen piispainkokous epäsi 1979 Küngiltä kirkollisen opetusluvan ("missio canonica") tämän kirkkokriittisten julkaisujen takia. Küng menetti professuurinsa katolisessa tiedekunnassa, mutta Küng oli suosittu luennoitsija eikä Tübingenin yliopisto halunnut menettää häntä. Küngiä varten perustettiin ekumeenisen teologian professuuri. Küng toimi myös ekumeenisen tutkimusinstituutin johtajana Tübingenin yliopistossa emeritoitumiseensa saakka 1996. Hän ei koskaan palannut katoliseen oppituoliin.


title: Hans Küng

text: Kirjassaan "Projekt Weltethos" Küng lähtee hahmottelemaan maailmanlaajuista etiikkaa, maailmaneetosta, jonka voisivat hyväksyä sekä eri uskontojen kannattajat että ei-uskonnolliset ihmiset. Ajatus tulee esille myös Maailman uskontojen parlamentin julistuksessa 1993, johon Küng kirjoitti pohjatekstin. Julistuksessa suurten maailmanuskontojen edustajat ilmaisivat ensimmäistä kertaa yksimielisyytensä maailman etiikan periaatteista. Vuodesta 1995 lähtien Küng on ollut perustamansa Maailmaneetos-säätiön ("Stiftung Weltethos") presidentti.


title: Little, Brown and Company

text: Little, Brown and Company on yhdysvaltalainen kirjankustantamo, jonka perustivat vuonna 1837 Charles Coffin Little ja James Brown. Vuodesta 2006 lähtien Little, Brown and Company on ollut osa ranskalaiseen Hachette Livreen kuuluvaa Hachette Book Group USA:ta. Kustantamo kustantaa sekä kauno- että tietokirjallisuutta. Sen menestyneimpiin kustanteihin kuuluvat kenties Stephenie Meyerin "Houkutus"-kirjasarjan romaanit, joita se on julkaissut vuodesta 2005 lähtien. Little, Brown and Company on julkaissut muun muassa myös Nelson Mandelan, J. D. Salingerin ja Gore Vidalin teoksia.


title: Øksnes

text:
Øksnes on Norjan kunta Nordlandin läänissä. Sen rajanaapureita ovat etelässä Sortland ja lounaassa Bø. Tärkeimmät elinkeinot ovat kalastus ja kalanjalostus. Kunnan keskustaajaman nimi on Myre, mutta kunta on saanut nimensä Skogsøyan eteläosassa sijaitsevan Øksnesin kylän mukaan, jossa sijaitsee myös Øksnesin kirkko.
Vuonna 1866 osa kuntaa, noin 40 asukasta, liitettiin Bøhön. Kunta jaettiin kahtia 1. heinäkuuta 1919, jolloin kunnan itäosa erottautui omaksi Langenes-nimiseksi kunnakseen. 1. tammikuuta 1963 Holm-niminen alue siirtyi Øksnesistä Sortlandin kunnan osaksi. 1. tammikuuta 1964 Langenes ja Øksnes yhdistyivät jälleen. Samalla Kråkbergetin piiri ja kyseisellä niemellä piiristä pohjoiseen päin oleva alue liitettiin Bøn kuntaan.


title: German Titov (jääkiekkoilija)

text: German Mihailovitš Titov (, s. 18. lokakuuta 1965 Moskova, Venäjän SFNT, Neuvostoliitto) on entinen neuvostoliittolainen ja venäläinen jääkiekkoilija.


title: German Titov (jääkiekkoilija)

text: Titov oli Turun Palloseuran kantavia voimia 1990-luvun alussa ja lukeutui joukkueen nimekkääseen keskushyökkääjistöön Saku Koivun ja Esa Keskisen ohella. Hän pelasi TPS:ssä myös NHL:n työsulun aikana kaudella 1994–1995.


title: German Titov (jääkiekkoilija)

text: Titov aloitti NHL-uransa vuonna 1993 Calgary Flamesissa, joka oli hänet aikaisemmin samana vuonna. Hän edusti liigassa myös Edmonton Oilersia, Mighty Ducks of Anaheimia ja Pittsburgh Penguinsia. Hän jätti NHL:n kauden 2001–2002 jälkeen ja palasi kasvattajaseuraansa Himik Voskresenskiin, jossa hän pelasi kauden 2004–2005 loppuun.


title: German Titov (jääkiekkoilija)

text: Titov aloitti KHL-seura Metallurg Novokuznetskin päävalmentajana lokakuussa 2013.


title: The Imaginarium of Doctor Parnassus

text: The Imaginarium of Doctor Parnassus on vuonna 2009 ensi-iltansa saanut ranskalais-kanadalainen fantasiaelokuva, jonka on ohjannut Terry Gilliam.


title: The Imaginarium of Doctor Parnassus

text: Elokuva jäi tammikuussa 2008 kuolleen näyttelijä Heath Ledgerin viimeiseksi roolityöksi. Hän ei ehtinyt näytellä rooliaan loppuun, joten sen täydentämiseksi palkattiin kolme näyttelijää. Ledgerin työtä jatkoivat Johnny Depp, Colin Farrell ja Jude Law. Kolmikko ei suostunut ottamaan työstään palkkiota, vaan lahjoitti osuutensa Ledgerin ainoalle lapselle Matildalle. Elokuvan kuvausaikataulu viivästyi Ledgerin kuoleman myötä, mutta sillä oli myös muita vaikeuksia. Suuresta mediahuomiosta ja eturivin näyttelijöistä huolimatta elokuvan teatterilevitysoikeuksien myyminen oli vaikeaa.


title: The Imaginarium of Doctor Parnassus

text:
Tuotannolla on indie-elokuvaksi poikkeuksellisen suuri, jopa 30 miljoonan dollarin budjetti.
__notoc__
Tv-Nytissä neljä kriitikkoa antoi elokuvalle tähtiä keskiarvolla 3,0. Vastaanotto on ollut ristiriitaista, esimerkiksi Helsingin Sanomien kriitikko arvotti elokuvan yhden tähden esitykseksi, mutta Tähtivaeltaja antoi viisi tähteä.


title: Canazei

text: Canazei on noin 1 900 asukkaan vuoristokylä ja kunta koillisessa Italiassa, Trenton maakunnassa. Kunta sijaitsee noin 1 450 metriä merenpinnan yläpuolella Dolomiittien vuoristossa. Pinta-alaa kunnalla on kaiken kaikkiaan 67,3 km².


title: Canazei

text: Lähellä Canazeita sijaitsee useita hiihto- ja laskettelurinteitä ja talviurheilu onkin suosittua alueella.


title: Järki ja tunteet

text: Järki ja tunteet () on englantilaisen kirjailijan Jane Austenin romaani vuodelta 1811. Se oli ensimmäinen julkaistu Austenin teos, mutta ensijulkaisunsa aikaan se julkaistiin Austenin oman nimen sijasta nimimerkillä "a Lady". Teos kertoo Dashwoodin sisaruksista Elinorista ja Mariannesta ja heidän rakkauselämistään.


title: Järki ja tunteet

text: Ang Leen ohjaama ja Emma Thompsonin käsikirjoittama Oscar-palkittu elokuva "Järki ja tunteet" sai ensi-iltansa vuonna 1995. Intiassa Austenin romaani sovitettiin tamilinkieliseksi elokuvaksi "Kandukondain Kandukondain" vuonna 2000.


title: Järki ja tunteet

text: "Järjestä ja tunteista" on tehty myös minisarja televisioon vuosina 1981 ja 2008.


title: Casino da Póvoa

text: Casino da Póvoa sijaitsee Póvoa de Varzimin keskustassa, meren rannalla, 28 kilometriä Portosta pohjoiseen, Portugalissa. Kasino on auki joka päivä (paitsi jouluaattona ja joulupäivänä).


title: Casino da Póvoa

text: Kasinon rakennustyöt aloitettiin vuonna 1930 ja se avattiin vuonna 1934.


title: Casino da Póvoa

text: Portugalissa kasinotoiminta on yksityisten yritysten liiketoimintaa ja se on tarkkaan lailla rajoitettua. Portugali on jaettu 10 alueeseen, jossa kasinotoimintaa voi harjoittaa. Toimiluvista käydään julkinen tarjouskilpailu. Valtio myöntää kasinoiden toimiluvat näille alueille määräajaksi korvausta vastaan.


title: Casino da Póvoa

text: Varzim Sol yhtiöllä on ollut toimilupa Casino da Póvoaan vuodesta 1975 lähtien. Varzim Sol yhtiön pääomistaja on Estoril Sol ryhmittymä, jolla on myös toimiluvat Casino Estoriliin ja Casino Lisboaan. Varzim Sol sai vuonna 2001 toimiluvan jatkon vuoteen 2023 sakka. Vuoden 2001 toimilupa maksoi 58 miljoonaa euroa. Kertakorvauksen lisäksi Varzim Sol maksaa vuosimaksua, jonka suuruus on 50% kasinon pelitoiminnan tuotosta.


title: Casino da Póvoa

text: Kasinossa on 650 peliautomaattia ja useita pelipöytiä, joissa pelataan rulettia, blackjackiä ja muita pelejä.


title: Casino da Póvoa

text: Vuonna 2007 kasinolla oli töissä 305 työntekijää.


title: Casino da Póvoa

text: Kasinossa järjestetään myös konsertteja ja erilaisia gaalatilaisuuksia.


title: Molveno

text: Molveno on kunta Trenton maakunnassa, Italiassa. Molveno sijaitsee Dolomiiteilla, ja on suosittu hiihtokohde.


title: Molveno

text: Kunta sijaitsee Molvenojärven rannalla 864 metrin korkeudella merenpinnasta. Asukkaita kunnassa on 1 143, ja pinta-ala on 35,2 neliökilometriä. Asutusta alueella on ollut jo neoliittisella kaudella.


title: Molveno

text: Molveno sijaitsee parikymmentä kilometriä Trenton kaupunkista luoteeseen.


title: Segonzano

text: Segonzano on kunta, joka sijaitsee Trenton maakunnassa, koillisessa Italiassa. Kunnan asukasluku on noin 1 500 ja pinta-ala 20,8 neliökilometriä. Se sijaitsee yli puoli kilometriä merenpinnan yläpuolella.


title: Segonzano

text:
Lähellä Segonzanoa sijaitsee "Piramidi di Terra" -niminen eroosion muodostama valtava luonnonmuodostuma.
Kylästä on noin 25 kilometriä matkaa Trenton kaupunkiin.


title: Møllerin sironta

text: Møllerin sironta on kvanttikenttäteoriassa prosessi, jossa kaksi elektronia vaihtavat keskenään voimaa välittävän virtuaalisen hiukkasen.


title: Møllerin sironta

text: Kvanttisähködynamiikassa (QED) Møllerin sironnalla on kaksi 3. kertaluvun (eli jokainen verteksi yhdistää kolme viivaa) Feynmanin diagrammia, jotka ovat t-kanavan ja u-kanavan diagrammit. Kummassakin tapauksessa toinen elektroni emittoi ja toinen absorboi fotonin.


title: Møllerin sironta

text: Sähköheikossa teoriassa sironta kuvataan neljällä eri 3. kertaluvun Feynmanin diagrammilla. Kaksi diagrammeista on kuten QED:ssä, jossa siis elektronit vaihtavat sähkömagneettista voimaa välittävän fotonin. Kaksi muuta ovat muutoin samanlaisia kuin QED:n diagrammit, mutta elektronit vaihtavat fotonin sijasta heikkoa vuorovaikutusta välittävän Z-bosonin.


title: Møllerin sironta

text: Bhabhan sironta


title: Merirosvoradio (elokuva)

text: Merirosvoradio ("The Boat That Rocked") on brittiläinen komediaelokuva vuodelta 2009. Richard Curtisin kirjoittama ja ohjaama elokuva kertoo vuoteen 1966 sijoittuvan tarinan merirosvolaivasta, joka lähettää luvatonta ohjelmaa Yhdistyneeseen kuningaskuntaan. Elokuvan laivan esikuvana voidaan pitää Englannin rannikolla toiminutta Mi Amigoa josta Radio Caroline lähetti ohjelmiaan. Working Title Films -yhtiön tuottaman teoksen näyttelijäkaartiin lukeutuvat Philip Seymour Hoffman, Bill Nighy, Rhys Ifans, Emma Thompson, Nick Frost ja Kenneth Branagh.


title: Rintamamiesliitto

text: Rintamamiesliitto (vuoteen 1940 Vapaussodan Rintamamiesten Liitto, VRL) oli vuosina 1929–1944 toiminut suomalainen sisällissodan valkoisten veteraanijärjestö, jolla oli varsinkin toimintansa alkuvuosina myös äärioikeistolaisia poliittisia tavoitteita. Liitolla oli naisille suunnattu sisarjärjestö, Rintamamiesten Naisliitto.


title: Rintamamiesliitto

text: Vapaussodan Rintamamiesten Liitto perustettiin sisällissotaan valkoisten puolella osallistuneiden aseveliliitoksi ja tukemaan jäseniään. Liiton ensimmäiseksi puheenjohtajaksi valittiin jääkärieverstiluutnantti Onni Purhonen ja siinä oli enimmillään yli 20 000 jäsentä. Muita liiton perustajia olivat toimittaja Eero Rekola, kauppias K. V. Huhtala sekä liikemiehiksi siirtyneet jääkärikapteenit Arvi Kalsta ja Iivari Hyppölä. Taustalla vaikutti myös tehtailija Rafael Haarla, jonka poika Eino Haarla tuli myöhemmin liiton puheenjohtajaksi. Helmikuussa 1929 Tampereella perustettu Vapaussodan Rintamamiesten Liitto laajeni jo saman vuoden toukokuussa valtakunnalliseksi, mutta sen alkuperäiset avainhenkilöt olivat lähes kaikki tamperelaisia. Paikallisosastoja oli noin 200. Liitolla oli runsaasti myös ruotsinkielistä toimintaa. Liiton lehtiä olivat vuodesta 1930 julkaistu "Rintamamies" ja vuodesta 1934 julkaistu ruotsinkielinen "Frontmannen".


title: Rintamamiesliitto

text: Vapaussodan Rintamamiesten Liiton poliittiseen ohjelmaan kuului ennen kaikkea vasemmiston ja työväenliikkeen toiminnan vastustaminen. Sen ohjelmassa vaadittiin muun muassa vaalilakien muuttamista siten, että kommunistit saataisiin eduskunnasta ja valtuustoista kokonaan pois ja ”isänmaallisen kansan” äänille enemmän painoarvoa. Liiton säännöissä mainittiin myös pyrkimys "suojata ja elvyttää isänmaallista toimintaa". Tämä tarkoitti läheistä yhteistyötä kommunisminvastaisen Lapuan liikkeen ja myöhemmin sen henkeä jatkaneen Isänmaallisen kansanliikkeen kanssa. Esimerkiksi eduskunnan varapuhemiehen Väinö Hakkilan väkivaltaista kyyditystä heinäkuussa 1930 johtivat Vapaussodan Rintamamiesten Liiton hallituksen jäsenet Eino Haarla ja Arvi Kalsta. Liittoa yritettiin 1930-luvulla käyttää välineenä useissa äärioikeistolaisten aktivistien vallankaappaussuunnitelmissa, joista yksikään ei edennyt toteuttamisen asteelle. Joukko Vapaussodan Rintamamiesten Liiton helsinkiläisiä vaikuttajia perusti vuonna 1931 Aarne Runolinnan ja Ragnar Gröningin johdolla kilpailevan järjestön Vapaussodan Kenttäharmaat, joka oli vähintään yhtä poliittinen ja radikaali. Kenttäharmaiden johdossa toiminut everstiluutnantti Carl Lindh siirtyi hieman myöhemmin Vapaussodan Rintamamiesten Liiton johtajaksi.


title: Rintamamiesliitto

text: Vuoden 1932 Mäntsälän kapinan jälkeen Vapaussodan Rintamamiesten Liiton avoin poliittisuus väheni ja se keskittyi sosiaaliseen työhön. Tämän jälkeen liiton näkyvin toiminta käsitti sisällissodan valkoisten veteraanien ja invalidien taloudellista avustamista, edunvalvontaa ja perinnetoimintaa. Järjestö vaihtoi nimekseen Rintamamiesliitto vuonna 1940, koska siten pyrittiin antamaan myös talvisodan veteraaneille mahdollisuus liittyä siihen. Valkoisen Suomen perintöä kantanut järjestö ei kuitenkaan saavuttanut veteraanien enemmistön luottamusta ja suurin osa heistä liittyikin samaan aikaan perustettuun Suomen Aseveljien Liittoon. Sen sijaan vuonna 1943 perustettu SS-Aseveljet ry liittyi Rintamamiesliittoon.


title: Rintamamiesliitto

text: Jatkosodan päättäneessä välirauhansopimuksessa vuonna 1944 Suomi sitoutui sen 21. artiklassa hajottamaan "kaikki sen alueella toimivat hitleriläismieliset (fascisminluontoiset) poliittiset, sotilaalliset ja sotilaallisluontoiset samoin kuin muutkin järjestöt, jotka harjoittavat Yhdistyneille Kansakunnille ja erityisesti Neuvostoliitolle vihamielistä propagandaa, sekä vastaisuudessa olemaan sallimatta tämäntapaisten järjestöjen olemassaoloa". Tällaiseksi laskettiin myös Rintamamiesliitto. Lakkauttamisen jälkeen liitossa olleita jäseniä toimi natsi-Saksan johdolla muodostetussa saksalaismielisessä vastarintaliikkeessä.


title: Rintamamiesliitto

text: Historiantutkijoiden Oula Silvennoisen, Marko Tikan ja Aapo Roseliuksen mukaan Vapaussodan Rintamamiesten Liiton johto koostui pääasiassa fasisteiksi luonnehdittavista henkilöistä ja liitto oli Suomen tärkein ”kansallismielisen radikalismin” taustaorganisaatio koko olemassaolonsa ajan, sillä se kokosi yhteen samanmielisiä vaikuttajia tehokkaammin kuin avoimen fasistiset järjestöt.


title: Lolo (jalkapalloilija)

text: Manuel Ortiz Toribio eli Lolo (s. 22. elokuuta 1984 Huelva, Espanja) on espanjalainen jalkapalloilija. Hän edustaa Espanjan pääsarjassa pelaavaa Osasunaa. Hän on pelipaikaltaan keskuspuolustaja, mutta pystyy pelaamaan myös puolustavana keskikenttäpelaajana.


title: Lolo (jalkapalloilija)

text: Lolo on Sevillan junioriakatemian kasvatti. Vuonna 2002 hän aloitti ammattilaisuransa Sevillan reservijoukkueesta, jossa hän pelasi seuraavat kuusi kautta.


title: Lolo (jalkapalloilija)

text: Kaudella 2007–2008 hän pääsi tekemään ensiesiintymisensä Espanjan pääsarjassa, pelattuaan kaksi ottelua maaliskuussa 2008. Aikaisemmin vuoden 2007 joulukuussa hän teki ensiesiintymisensä Sevillan edustusjoukkueessa Mestarien liiga -ottelussa Slavia Prahaa vastaan. Lolo vietti kuitenkin suurimman osan kaudesta Sevillan reservijoukkueessa, joka nousi kauden jälkeen Espanjan toiseksi korkeimmalle sarjatasolle.


title: Lolo (jalkapalloilija)

text: Kaudeksi 2008–2009 Lolo lainattiin naapuriseura Málagaan, joka palasi pääsarjaan kahden vuoden tauon jälkeen. Hän pelasi kauden aikana pääosin puolustavana keskikenttäpelaajana ja onnistui maalinteossa kolmesti.


title: Lolo (jalkapalloilija)

text: Kesällä 2009 hän palasi kasvattajaseuraansa ja teki uuden vuoteen 2011 asti ulottuvan sopimuksen. 10. huhtikuuta 2010 hän teki ensimmäisen maalinsa Sevillassa vanhaa seuraansa Málagaa vastaan.


title: Isänmaallisen sodan kunniamerkki

text: Isänmaallisen sodan kunniamerkki () oli neuvostoliittolainen kunniamerkki, joka myönnettiin sankaruudesta suuressa isänmaallisessa sodassa, joka oli Neuvostoliitossa ja siihen kuuluneissa valtioissa käytetty nimitys Saksan ja sen liittolaisten sekä Neuvostoliiton välisestä sodasta toisen maailmansodan itärintamalla.


title: Isänmaallisen sodan kunniamerkki

text: Isänmaallisen sodan kunniamerkki perustettiin 20. toukokuuta 1942, noin 11 kuukautta sodan alkamisen jälkeen. Se oli ensimmäinen sodan aikana perustettu kunniamerkki. Se voitiin antaa sodassa kunnostautuneelle sotilaille, turvallisuusjoukoille ja partisaaneille. Kunniamerkillä oli kaksi luokkaa, 1. ja 2. ja ne myönnettiin sankarillisen teon laadusta riippuen. Myöntämisperusteet olivat tarkoin määritellyt. Esimerkiksi ensimmäisen luokan kunniamerkki myönnettiin hävittäjälentäjälle, joka pudotti kolme viholliskonetta; sotilaalle, joka tuhosi kaksi raskasta tai kolme keskiraskata tai neljä kevyttä panssarivaunua jne. Se saatettiin myöntää myös liittolaisasevoimien sotilaille ja komentajille. Sodan aikana mitaleita jaettiin kaikkiaan noin 1 350 000 kappaletta.


title: Isänmaallisen sodan kunniamerkki

text: Vuonna 1985, voiton 40-vuotisjuhlapäivänä merkki päätettiin myöntää kaikille sotaan osallistuneille veteraaneille. Tällöin jaettiin noin 7,5 miljoonaa kappaletta.


title: Isänmaallisen sodan kunniamerkki

text: Ensimmäisen luokan kunniamerkin punatähden takainen ruusuke on kullanvärinen, kun toisen luokan merkissä se on hopean värinen.


title: Moore (autonvalmistaja)

text: Moore oli yhdysvaltalainen kilpa-autojen valmistaja, jonka perusti entinen kilpa-ajaja Lou Moore. Tallin autot osallistuivat Formula 1:n Indianapolis 500 -osakilpailuun kausilla 1950, 1951 ja 1959. Lee Wallard ja Henry Banks toivat auton kuudentena maaliin kahdesti, mutta siihen aikaan vain 5 parasta saavuttivat pisteitä. Vuoden 1959 kilpailussa Bob Veith oli 12. Formula 1 -kausien lisäksi autot kilpailivat jo Indianapolis 500 -kilpailussa 1930-1940-luvuilla, jolloin niillä voitettiin viisi kilpailua (vuosina 1947-49 kolme peräkkäistä voittoa samalta radalta samalle tallille, jonka toisti uudelleen Penske Racing vuosina 2001-03).


title: Olson (kilpa-autonvalmistaja)

text: Olson oli yhdysvaltalainen kilpa-autojen valmistaja, joka osallistui Formula 1:n Indianapolis 500 -osakilpailuun kaudella 1950. Tallin kuljettaja Jackie Holmes keskeytti kilpailussa 123. kierroksella ulosajoon.


title: Alberto Ramírez

text: Alberto Ramírez Torres (2. helmikuuta 1986 Puerto Vallarta, Meksiko) on meksikolainen jalkapalloilija, joka edustaa Meksikon pääsarjassa pelaavaa Zacatepeciä. Pelipaikaltaan Ramírez on keskikenttäpelaaja.


title: Alberto Ramírez

text: Ramírezin pelaajaura aikusten tasolla alkoi kaudella 2003–2004, kun hän debytoi meksikoilaisessa Estudiantes Tecosin joukkueessa. Ramírez pelasi pääasiassa joukkueen reservi- ja juniorijoukkueissa, kunnes siirtyi kaudeksi 2009 FC Interiin. Veikkausliiga-debyyttinsä Ramírez pelasi 20. huhtikuuta 2009 vierasottelussa IFK Mariehamnia vastaan. Kauden 2009 jälkeen hän palasi takaisin Meksikoon.


title: Alberto Ramírez

text: Huhtikuussa 2012 Ramírez teki kahden vuoden sopimuksen Ykkösessä pelanneen OPS:n kanssa. OPS-kausien jälkeen hän palasi jälleen Meksikoon.


title: Alberto Ramírez

text: Keväällä 2016 Ramírez palasi jälleen Suomeen. Tällä kertaa suomalaisjoukkue oli Kakkosessa pelannut AC Kajaani, jonka kanssa hän teki kaksivuotisen sopimuksen. Ramírez oli hyvä vahvistus joukkueelle. Hänet valittiin Kakkosen lohkon, jossa AC Kajaani pelasi, syksyllä 2016 kauden parhaaksi pelaajaksi.


title: Club América

text: Club de Fútbol América on meksikolainen jalkapalloseura Méxicon kaupungista. Seura on perustettu vuonna 1916. Se on yksi Meksikon menestyneimpiä seuroja yhdessä Guadalajaran Chivasin kanssa. Chivasin ja Américan kohtaamiset tunnetaan Meksikossa nimellä "El Clásico". Joukkueen lempinimi on "Águilas" eli kotkat.


title: Nestekromatografia

text: Nestekromatografia on laboratoriossa käytettävä analyysimenetelmä. Sitä käytetään haihtumattomien orgaanisten yhdisteiden tutkimuksessa. Kolonnien liikkuvana faasina on neste ja stationaarifaasina kiinteä faasi tai siihen sidottu neste. Erotettavien yhdisteiden pitää liueta johonkin liuottimeen, kuten veteen tai metanoliin. Kromatografi liitetään usein massaspektrometriin, mikä lisää tunnistamismahdollisuutta. Tutkittavan aineen ja liikkuvan faasin välille voi muodostua vetysidoksia.


title: 818 Naval Air Squadron

text: 818 Naval Air Squadron (818 NAS) oli Britannian Kuninkaallisen laivaston ilmavoimien lentolaivue, joka perustettiin elokuussa 1939.


title: 818 Naval Air Squadron

text: 818 Naval Air Squadron perustettiin Evantonissa elokuussa 1939 torpedopommittaja/tiedustelulaivueeksi. Laivue perustettiin pari kuukautta suunniteltua aiemmin sodan uhan kasvaessa. Laivueen kalustona oli perustamisvaiheessa yhdeksän Faire Swordfish Mk I torpedokonetta ja se liitettiin lentotukialus "HMS Ark Royalille" koulutettavaksi. Laivue osallistui muun muassa sodan ensi kuukausien Pohjanmeren sukellusveneentorjunta partioihin.


title: 818 Naval Air Squadron

text: Laivue siirrettiin "HMS Furiousille" Norjan taisteluihin huhtikuussa 1940 ja se hyökkäsi 11. huhtikuuta Trondheimin satamassa olleita kahta saksalaista hävittäjää vastaan.


title: 818 Naval Air Squadron

text: Laivue siirrettiin touko-kesäkuuksi 1940 RNAS Thorneyn ja RAF Carew Cheriton lentotukikohtiin, joissa ollessaan se tuki RAF:n rannikkolennostojen operaatioita Englannin kanaalissa.


title: 818 Naval Air Squadron

text: Laivue palasi lentotukialus "HMS Ark Royalille" kesäkuun puolessa välissä ja siirtyi tukialuksen mukana Välimerelle. Laivue osallistui hyökkäykseen Ranskan laivastoa vastaan Mers-el-Kebirissä sekä taistelulaiva Strasbourgia vastaan Dakarin edustalla. Laivue osallistui Sisilian kohteiden pommituksiin sekä Spartiventon taisteluun, jonka aikana se hyökkäsi Italian laivaston taistelulaivaa "Littoriota" vastaan. Laivue suojasi useita Gibraltarirn kautta kulkeneita saattueita ja hyökkäsivät maakohteita vastaan helmikuussa 1941 muun muassa Leghornissa, Genovassa, Pisassa ja La Speziassa.


title: 818 Naval Air Squadron

text: Saksalaisen taistelulaivan "Bismarckin" murtauduttua Atlantille laivue osallistui aluksen etsimiseen ja tuhoamiseen. Laivue hyökkäsi yhdessä 810 NAS:n kanssa ja onnistui saamaan osuman taistelulaivan perään tuhoten sen peräsimen. Osuman seurauksena Force H tavoitti aluksen upottaen sen.


title: 818 Naval Air Squadron

text: Laivueen kalusto vaihdettiin yhdeksään Fairey Albacoreen ja se siirrettiin HMS Formidablelle helmikuussa 1942. Tukialuksen mukana laivue siirtyi Ceylonille taistelemaan Japanin laivastoa vastaan. Japanilaisten hyökkäysuhan väistyessä laivue lakkautettiin kesäkuussa.


title: 818 Naval Air Squadron

text: Laivue perustettiin uudelleen lokakuussa 1942 RNAS Lee-on-Solentissa kalustonaan Fairey Swordfish Mk II. Laivue liitettiin maaliskuussa 1943 "HMS Unicornille", jonka kannella se suojasi saattueen Gibraltarille. Laivueen koneista kuusi osallistui Sisilian maihinnousun suojaamiseen.


title: 818 Naval Air Squadron

text: "HMS Unicornin" mukana laivue siirtyi Kauko-Itään marraskuussa 1943, jossa se liittyi Brittiläiseen Tyynenmeren laivastoon. Laivue siirrettiin maihin Ceylonilla ja lakkautettiin Cochinissa lokakuussa 1944.


title: 818 Naval Air Squadron

text: Laivue perustettiin uudelleen toukokuussa 1945 Rattrayssa kalustonaan 18 Fairey Barracuda Mk II konetta. Suunnitelmien mukaan laivueen piti liittyä 22. Tukialuslentorykmenttiin uudelle Colossus-luokan tukialukselle, mutta sodan päättyminen elokuussa 1945 aiheutti laivueen lakkauttamisen 15. elokuuta 1945.


title: Juonikulta

text: Juonikulta on kultaa, jota löytyy kalliosta pitkinä juonina. Kultajuonet ovat usein hyvinkin pitkiä, pisimmillään jopa kymmenien kilometrien mittaisia. Suomessa eniten juonikultaa löytyy Lapista, mistä kultaa löytyy muutenkin eniten.


title: Anders Kyander

text: Anders Kyander (Andreas Georgii) (k. 1693) oli Rantasalmen kirkkoherra, rovasti ja valtiopäivämies.


title: Anders Kyander

text: Andersin isä Georgius Andreae Kyander oli Ristiinan seurakunnan ensimmäinen kirkkoherra. Isä onnistui lähettämään kaksi poikaansa Tarton yliopistoon opiskelemaan, vaikka koulutus oli hyvin kallista. Andersista tuli ylioppilas Tartossa 21.6.1650 ja respondentti 1654. Toimi tämän jälkeen Viipurin läänin läntisen jalkaväkirykmentin (Casp. Koskullin rykm.) rykmentinpastorina 1655 ja Viipurin ratsuväkirykmentin (Erik Krusen rykm.) rykmentinpastorina 1656. Vuodet rykmentinpastorina laskettiin yleisesti korvaavan moninkertaisesti palvelun rauhan aikana ja Kyander nimitettiin 1659 Rantasalmen kirkkoherran Anders Matthiaen rinnalle kirkkoherraksi. Nimitys ei ollut pitäjäläisten mieleen ja he kirjelmöivätkin asiasta piispalle painottaen samalla vanhan kirkkoherran sairaalloisuudestaan huolimatta hoitaneen työnsä hyvin.


title: Anders Kyander

text: Kyander omisti Rantasalmella talon Kolkonjärven kylässä. Palkkansa kirkkoherra sai pitäjäläisiltä mm. viljana ja niinpä katovuosina 1667-1669 talonpojat vitkastelivat kirkkoherran saatavien maksuissa. Tällöin lautamiehet määrättiin auttamaan rovastia saatavien keruussa. Vaikeuksia palkkasaatavien keruussa hänellä oli myös myöhemmin. 1688 käräjillä Kyander kuulutti: ”Vaikka aika oli raskas ja Jumala rankaisi maata katovuodella, niin oli hänen elätettävä omaisensa ja ostettava ravinto rahalla.”


title: Anders Kyander

text: Kirkkoherran työhön kuului kirkollisten asioiden lisäksi runsaasti maallisia tehtäviä. Toimenkuvaa voisi verrata nykyisen kunnanjohtajan työhön. Syyskäräjillä 1667 Kyander valitti, etteivät pitäjäläiset tulleet pitäjänkokouksiin kuulutuksista huolimatta, ja sai aikaan kolmen markan uhkasakon laiminlyöjille. Samalla kertaa kuulutettiin seuraava kokous joulukuun 7. päiväksi. Mies jokaisesta talosta kutsuttiin silloin kirkkoon päättämään piispan määräämästä penkkijaosta.


title: Anders Kyander

text: Kokous penkkijärjestyksestä ei ilmeisesti ollut onnistunut, sillä jo kaksi vuotta myöhemmin 1669 Anders Ramin rouva Margareta Gyllenlood ja rouva Klickin rouvan palvelija Lars Pentinpoika joutuivat käsirysyyn paikoista. Kun asioita myöhemmin selvitettiin, kävi ilmi, että Gyllenlood oli aiemmin kysynyt Kyanderilta mihin saisi istua. Kirkkoherra oli luvannut minkä tahansa mieluisan paikan. Kun sitten Gyllenlood otti rouva Klickin paikan, töni syrjäytetyn vallasnaisen palvelija Lars Pentinpoika rouvaa, joka puolestaan sivalsi palvelijaa korville. Toisen pääsiäispäivän kirkkorauha rikkoontui, kirkko tyhjennettiin ja palvelus siirrettiin toimitettavaksi pitäjäntupaan. Savon pitäjistä juuri Rantasalmella oli useimmin riitaa kirkon istumajärjestyksestä.


title: Anders Kyander

text: Palkkasaataviensa ohella kirkkoherra yritti vaurastua myös muuten. Asuinpaikkansa Kolkonjärven pohjoispäästä Kyander osti ratsumestari Sölfwerarmilta myllyn. Koska kuitenkin Kolkontaipale oli ratsutalo, piti sen varustaa sotilaan. 1680-luvulla talon sotilas kuoli ja niin oli varustettava uusi mies. Samoin 1659 Hannes Taskinen velkoi Kyanderilta Puolan sodassa kaatuneen poikansa palkkasaatavia 42½ taaleria. Samoin rovasti kasvatti hevosia. Kun hän 1684 sattui ostamaan Klas Hannunpojalta sairaan hevosen, tartutti se kirkkoherran muut eläimet ja aiheutti peräti kahdeksan juhdan kuoleman.


title: Anders Kyander

text: Kyander edusti papistoa Tukholman valtiopäivillä 1672 . Rovastin arvon hän sai 1679.


title: Anders Kyander

text: Anders Kyander julkaisi painettuna useita tekstejä:


title: Anders Kyander

text: Lisäksi Kyanderin Tarton-vuosilta on säilynyt runsaasti latinankielisiä runoja, joista tunnetuin on hautajaisruno "Epicedium" vuodelta 1652.


title: Anders Kyander

text: Kyander oli kahdesti naimisissa. Ensimmäinen vaimo oli Emerentia Klöfverskjöld, Viipurin linnanpäällikön Aron Johaninpoika Klöfverskjöldin tytär. Heidän lapsensa olivat:


title: Anders Kyander

text: Kyanderin toinen vaimo oli Helena Rundeel, Savonlinnan komendantin Anders Rundeelin tytär. Heidän lapsensa:


title: 808 Naval Air Squadron

text: 808 Naval Air Squadron (808 NAS) oli Britannian Kuninkaallisen laivaston ilmavoimien toisessa maailmansodassa palvellut lentolaivue, joka perustettiin heinäkuussa 1940 ja lakkautettiin joulukuussa 1945. Laivue palveli 1950–1958 Australian laivaston ilmavoimissa, jonka mukana se osallistui Korean sotaan.


title: 808 Naval Air Squadron

text: 808 Naval Air Squadron perustettiin 1. heinäkuuta 1940 RNAS Worthy Downissa kalustonaan 12 Fairey Fulmar Mk I hävittäjää, jotka kuitenkin korvattiin Mk II koneilla. Laivue sijoitettiin syyskuussa Isle of Manille RNAS Castletowniin tehtävänään Irlannin meren valvonta, mutta se siirrettiin pian Wickiin suojaamaan laivaston telakoita. Siirron yhteydessä laivue liitettiin osaksi RAF:n hävittäjäyksiköitä. Laivue oli toinen kahdesta laivaston lentolaivueesta (804 NAS), joka osallistui taisteluun Britanniasta.


title: 808 Naval Air Squadron

text: Laivue siirtyi "HMS Ark Royalille" lokakuussa 1940 ja matkasi tukialuksen kannella Gibraltarille Force H:hon. Laivue osallistui saksalaisen taistelulaivan "Bismarckin" metsästykseen Atlantilla. Laivue osallistui toimintaan Välimerellä ja oli "HMS Ark Royalin" kannella sen upotessa 13. marraskuuta 1941. Tukialuksen upotessa laivueen henkilöstö pelastui, mutta pääosa koneista menetettiin. Gibraltarille lentäneet lentokoneet yhdistettiin 807 NAS:n pelastuneiden koneiden kanssa.


title: 808 Naval Air Squadron

text: 808 NAS perustettiin uudelleen 1. tammikuuta 1942 RNAS Donibristlessa kalustonaan kuusi Fairey Fulmar Mk II. Laivue kiersi nopeassa tahdissa RNAS St. Merryn, RNAS Yeoviltonin ja RNAS Belfastin ennen kuin siirrettiin syyskuussa saattuetukialus "HMS Biterille", josta se kuitenkin siirrettiin pian takaisin maihin RNAS Strettoniin. Laivueen kalustoksi vaihdettiin joulukuussa yhdeksän Supermarine Seafire LIIc hävittäjää. Koneiden käyttöönoton jälkeen laivue aloitti jälleen maatukikohtien kiertämisen RNAS Charlton, RNAS Horethorne, RNAS Peterhead, RNAS Machrihanish ja RNAS st. Merry tulivat tutuksi.


title: 808 Naval Air Squadron

text: Laivue palveli "HMS Battlerilla" huhti-toukokuun 1943, minkä jälkeen laivue palveli jälleen RNAS Yeoviltonissa ja sitten RNAS Turnhousessa. Laivueen koneista neljä (A lentue) sijoitettiin "HMS Battlerille" suojaamaan Gibraltarille meneviä saattueita. Tehtävän aikana lentue ampui alas saksalaisen Fockewulff Fw200 meritiedustelukoneen. Kotiin palattuaan koko laivue siirrettiin "HMS Battlerille", jonka mukana se siirtyi Välimerelle suojaamaan Salernon maihinnousua heinäkuussa 1943. Laivue palasi Englantiin "HMS Hunterin" kannella ja se liitettiin osaksi 3. Laivaston hävittäjälennostoa. Laivue aloitti lennoston kanssa yhteistoimintaharjoitukset RNAS Burscoughissa.


title: 808 Naval Air Squadron

text: Laivueen kalusto vaihdettiin toukokuussa 1944 RNAS Lee-on-Solentissa 20:een Supermarine Seafire L.III:een ja samalla laivue liitettiin osaksi RAF:n 2. Taktista ilmaryhmän 345. tiedustelulennostoa. Lennoston mukana laivue toimi Normandian maihinnousussa raskaiden pinta-alusten tulenjohtajana. Tulenjohto tehtävät päättyivät 26. kesäkuuta taisteluiden edettyä raskaiden alusten tykkien kantaman ulkopuolelle.


title: 808 Naval Air Squadron

text: Laivueen kalustoksi vaihdettiin lokakuussa RNAS Ballyhalbertissa 24 Hellcat I ja II konetta ja se liitettiin tammikuussa 1945 saattuetukialus "HMS Khedivelle", jonka mukana se matkasi Brittiläiseen Tyynenmeren laivastoon. Laivaston mukana laivue otti osaa hyökkäyksiin Malesiaan ja Sumatralle. Laivueen koneista kuusi palveli osan ajasta "HMS Emperorilla". Laivue oli suojaamassa myös Rangoonin palauttamista toukokuussa, japanilaisten tukikohtien pommituksissa Sumatralla kesäkuussa sekä Malesian miehityksessä japanilaisten antauduttua. Sodan loputtua laivue lakkautettiin joulukuussa 1945.


title: 808 Naval Air Squadron

text: 808 Naval Air Squadron perustettiin uudelleen 25. huhtikuuta 1950 RNAS St. Merrynissä kalustonaan Hawker Sea Furyt. Laivue liitettiin osaksi Australian laivastoa ja se siirrettiin HMAS "Sydneyn" kannelle osana 21. Tukialuslentoryhmää.


title: 808 Naval Air Squadron

text: HMAS "Sydneyn" mukana laivue otti osaa Korean sotaan. Laivue suoritti partiolentoja, rynnäköintiä maakohteita vastaan, tiedustelua sekä merikohteiden tuhoamista. Se teki 5. lokakuuta 1951 ensimmäisen taistelulentonsa. Laivue palasi 22. helmikuuta 1952 "HMAS Sydneyn" mukana Fremantleen. Se siirrettiin lokakuussa 1953 "HMAS Vengeancelle". Laivue lakkautettiin 5. lokakuuta 1954 Nowrassa.


title: 808 Naval Air Squadron

text: Laivue muodostettiin uudelleen 23. elokuuta 1955 RNAS Yeoviltonissa kalustonaan De Havilland Sea Venom FAW.53 koneet ja liitettiin osaksi HMAS "Melbournen" lentoryhmää, jonka mukana laivue saapui 6. elokuuta 1956 Australiaan. Laivue lakkautettiin 1. joulukuuta 1958 Nowrassa.


title: Sojuz TM-5

text: Sojuz TM-5 oli Neuvostoliiton miehitetty avaruuslento Mir-avaruusasemalle. Avaruusalus laukaistiin Baikonurista 7. kesäkuuta 1988 ja se laskeutui maahan 7. syyskuuta 1988.


title: Sojuz TM-5

text: Laukaistiin


title: Sojuz TM-5

text: Laskeutuivat


title: Aldeno

text: Aldeno on kunta ja kylä Trenton maakunnassa, Italiassa. Asukasluku on noin 3 000 ja pinta-ala 8,98 neliökilometriä. Kylä sijaitsee 10 kilometriä Trenton kaupungista lounaaseen.


title: Charles K. Johnson

text:
Charles Kenneth Johnson (24. heinäkuuta 1924 – 19. maaliskuuta 2001) oli yhdysvaltalainen salaliittoteoreetikko ja kreotinisti, joka tuli tunnetuksi uskostaan litteään Maahan. Hän levitti teoriaa Flat Earth Societyn johtajana toimiessaan. Hän vastusti vallitsevaa tieteellistä maailmankatsomusta muutenkin; hän muun muassa väitti tähtien sijaitsevan Maasta yhtä kaukana kuin San Franciscon Bostonista.Lisäksi hän piti Apollo 13 laskeutumista kuuhun huijauksena.
Johnsonin syy vastustaa tieteellisiä näkemyksiä oli uskonnollinen.


title: Charles K. Johnson

text: Johnson, joka oli johtanut liikettä vuodesta 1972, kuoli kotonaan Kaliforniassa 76-vuotiaana. Liike on ollut pienimuotoista kannatusta vielä hänen kuolemansa jälkeenkin, mutta sillä ei ole enää selvää johtohahmoa.


title: Amblar-Don

text: Amblar-Don on kunta Pohjois-Italiassa Trentino-Etelä-Tirolin alueella olevassa Trenton maakunnassa. Se sijaitsee Val di Nonin laaksossa Monte Roenin rinteellä. Amblar-Donin kunta syntyi vuonna 2016 kun kaksi kuntaa Amblar (248 asukasta) ja Don (264) yhdistyivät.


title: Sokeriorava

text: Sokeriorava ("Petaurus breviceps") on laji pussiliito-oravien heimossa. Lajia tavataan Australiassa, Uudessa-Guineassa, Tasmaniassa sekä Bismarckinsaarilla. Sokeriorava on noin 20 cm pitkä hännän ollessa noin puolet pituudesta. Sokerioravat ovat yleensä harmaita, mutta mahan puolella on mustan ja kerman värisiä laikkuja. Eläin painaa noin 100 grammaa. Sokerioravat pystyvät liitämään jopa 50 metriä ja käyttävät liitäessään häntäänsä peräsimenä. Ne liikkuvat pääasiassa öisin, ja yöeläimille tyypilliseen tapaan niiden silmät ovat suuret. Ne syövät enimmäkseen makeita hedelmiä ja hyönteisiä.


title: Sokeriorava

text: Sokerioravia pidetään toisinaan Suomessakin lemmikkieläimenä. Nisäkäsnimistötoimikunta on ehdottanut, että lajin suomenkieliseksi nimeksi vaihdettaisiin "mahlapussikiitäjä".


title: Hypsiprymnodontidae

text: Hypsiprymnodontidae on harvaetuhampaisten lahkoon kuuluva pussieläinheimo. Se jaetaan neljään sukuun, joista kolme on kuollut sukupuuttoon jo esihistoriallisena aikana, ja neljännessä ("Hypsiprymnodon") on yksi elossa oleva ja elinvoimainen laji, myskikenguru.


title: Arco

text: Arco on kaupunki Trenton maakunnassa, Pohjois-Italiassa. Arcon asukasluku on vajaat 18 000 ja pinta-ala noin 63 neliökilometriä. Kaupunki sijaitsee Gardajärven pohjoispäässä.


title: Arco

text: Arco on tunnettu "Castello di Arco" -linnoituksesta sekä Itävallan arkkiherttua Albertin rakennuttamasta puistosta arboretumeineen. Arcon pääelinkeino on matkailu. Vuorikiipeily ja maastopyöräily ovat suosittuja harrastuksia alueella.


title: Kengurut

text: Kengurut ("Macropodidae") on pussieläimiin kuuluva heimo "Macropodiformes"-alalahkossa. Heimo jaetaan kahteen alaheimoon ja 11 sukuun. Nykyisin lajeja on 65, mutta monet alaheimot ovat kuolleet sukupuuttoon jo esihistoriallisena aikana.


title: Kengurut

text: Kenguruita ei tavata luontaisesti muualla kuin Australiassa ja Uudessa-Guineassa. Australiaan kengurut ovat eristäytyneet alkumantereen hajotessa. Kenguruilla nykyaikana ei ole juuri muita luonnollisia vihollisia kuin dingo. Sen lisäksi esimerkiksi varaanit voivat olla vaarallisia pienille lajeille. Pussihukka oli yksi kenguruiden muinaisista vihollisista, mutta se on jo kuollut sukupuuttoon. Kengurut ovat Australiassa varsin yleisiä, ja Kansainvälinen luonnonsuojeluliitto on luokitellut monet lajit, kuten punajättikengurun, elinvoimaisiksi. Viime aikoina on karanneista ja istutetuista yksilöistä syntynyt pieniä, paikallisia kengurukantoja myös Australian ulkopuolelle Uuteen-Seelantiin, Havaijille, Englantiin ja Saksaan.


title: Kengurut

text: Kengurut ovat koalan ohella Australian tunnetuimpia eläimiä. Kengurun kuva on myös Australian vaakunassa.


title: Kengurut

text: Kengurut ovat märehtiviä kasvinsyöjiä, joten niiden ravintoon kuuluvat ruoho, lehdet ja juuret. Kengurut ovat joutuneet sopeutumaan Australian mantereen kuumaan ilmastoon ja usein toistuviin pitkiin kuiviin kausiin. Kenguru saa vetensä pääosin syömistään kasveista, eikä sen yleensä tarvitse erikseen juoda vettä. Kenguru kykenee pysäyttämään tiineenä ollessaan raskauden hetkeksi, jos vettä ei ole tarpeeksi saatavilla.


title: Kengurut

text: Suurimmat kengurut voivat painaa jopa 80 kg, kun taas pienimmät kengurut painavat vain puoli kiloa. Kenguruiden elinajanodote on luonnossa neljästä kuuteen vuotta, mutta vankeudessa jotkin lajit voivat elää yli 15-vuotiaiksikin.


title: Kengurut

text: Kengurunaaraalla on jatkuvasti kolme eri kehitysvaiheessa olevaa poikasta. Sillä on kohdussaan kehittyvä alkio, pussissa nisään kiinnittynyt pieni poikanen ja vielä iso poikanen, joka imee toista nisää. Poikaset syntyvät vaiheessa, joka vastaa istukallisten nisäkkäiden sikiöasteen alkamista. Alkion kehitys on pysähdyksissä, kunnes iso poikanen lähtee pussista. Kaksi imevää poikasta saavat eri nisistä erilaista maitoa.


title: Kengurut

text: 33 päivän kantoajan jälkeen syntyy gramman painoinen poikanen. Pienestä koostaan huolimatta se kiipeää omin voimin 30–50 sentin matkan synnytysaukosta emon pussiin.


title: Kengurut

text: Kun poikanen on päässyt pussiin, se löytää yhden emon neljästä nisästä ja tarttuu siihen. Sitten nisä paisuu poikasen suussa niin, että poikanen ei vähään aikaan pääse siitä irti.


title: Kengurut

text: Poikanen on 235 päivää pussissa, missä sen paino nousee grammasta 4–5 kiloon. Poikanen on vielä karvaton, sillä turkki kasvaa vasta yksilönkehityksen loppuvaiheessa.


title: Kengurut

text: Viimeisenä kuukautena ennen pussista lähtemistään poikanen alkaa kurkottaa päätään ulos ja syödä ruohoa. Kohdussa oleva alkio alkaa nyt jatkaa kehitystään.


title: Kengurut

text: Pussista lähdettyään poikanen käy vielä neljän kuukauden ajan pussissa imemässä nisää. Uudella poikasella on oma nisänsä. Naaras tuottaa kahdenlaista maitoa.


title: Kengurut

text: Kengurut ovat tärkeä osa Australian alkuperäisasukkaiden ravintoa. Siirtomaakaudella tuhoeläimenä pidetyn kengurun lihan myynti oli kiellettyä, mutta myynti laillistettiin 1980–1993 ja nykyisin kengurutalous on vienti mukaan lukien arvoltaan noin 250 miljoonaa A$ vuodessa. Lihan vähärasvaisuus (n. 2 %) ja villinä kasvaneiden kengurujen metsästämisen luontoystävällisyys (verrattuna nauta- tai lammastarhaukseen) ovat hiljalleen kasvattaneet sen suosiota. Kengurun nahkaa käytetään nahkateollisuudessa vahvikkeena sen erinomaisen lujuuden ja kulutuskestävyyden takia.


title: Bedollo

text: Bedollo on kunta Trenton maakunnassa Italiassa. Asukasluku on 1 487 ja pinta-ala 27 neliökilometriä. Bedollo sijaitsee noin 20 kilometriä Trenton kaupungista koilliseen.


title: Avio

text: Avio on kunta ja kylä Trenton maakunnassa, Italiassa. Kylän asukasluku on noin 4 000 ja pinta-ala 68,86 km².


title: Avio

text: Avio sijaitsee 131 metriä merenpinnan yläpuolella.


title: Bieno

text: Bieno on kunta Trenton maakunnassa, Italian koillisosassa. Bienossa asuu 422 asukasta 11,7 km² kokoisella alueella. Bienon asukastiheys on 36 as./km².


title: Bieno

text: Bieno sijaitsee noin 815 metriä korkeudella merenpinnasta, 35 kilometriä Trenton kaupungista itään.


title: Tampereen Uutiset

text: Tampereen Uutiset oli vuosina 1890–1905 Tampereella ilmestynyt suomalainen sanomalehti. Lehti edusti lähinnä paikallista elinkeinoelämää ja Tampereen Kauppaseuraa. Lehti ilmoitti itse kannattavansa suomalaisuutta ja suomen kieltä sekä ajavansa nais- ja raittiusasiaa. Lehti ei kuitenkaan ollut niin voimakkaan suomalaismielinen kuin samassa kaupungissa ilmestynyt Aamulehti, ja sen julkaisijoiden joukkoon kuului myös ruotsinkielisiä tahoja. Lehteä pidettiinkin Kauppaseuran ruotsinkielisten piirien ja alkoholin anniskelua kannattavan "viinapuolueen" suomenkielisenä propagandalehtenä. Tampereen Uutisten päätoimittajana oli 1900-luvun alussa G. A. Andersson.


title: Tampereen Uutiset

text: Viimeisinä ilmestymisvuosinaan lehti läheni nuorsuomalaisia mutta ei onnistunut voittamaan heitä lukijoikseen. Lehteä kustantava yhtiö joutui taloudellisiin vaikeuksiin, ja Tampereen Uutiset lopetti ilmestymisen 1905. Pian myös sitä kustatntunut yhtiö teki konkurssin. Lehden lakkauttamiseen vaikutti myös se, että nuorsuomalaiset perustivat uudelleen syyskuussa 1905 paikalliseksi äänenkannattajakseen Tampereen Sanomat, jonka ilmestyminen oli päättynyt vuonna 1900.


title: Bezzecca

text: Bezzecca on kylä Trenton maakunnassa, Italiassa. Asukkaita on 592 ja pinta-ala on 17,7 km². Bezzecca sijaitsee noin 35 km Trenton kaupungista lounaaseen, 697 m:n korkeudella merenpinnan tasosta. Kylän asukastiheys on 35 as./km².


title: Bezzecca

text: Bezzecca oli aiemmin itsenäinen kunta, mutta päätyi 30. marraskuuta 2008 pidetyssä kansanäänestyksessä viiden muun kunnan kanssa muodostamaan Ledron kunnan.


title: Bocenago

text: Bocenago on kunta ja kylä Trenton maakunnassa, pohjoisessa Italiassa. Asukasluku on 394, ja pinta-ala 8,45 neliökilometriä. Bocenagon asukastiheys on 47 asukasta/km² ja korkeus merenpinnan tasosta 750 metriä.


title: Bocenago

text: Naapurikuntia ovat Spiazzo, Strembo, Caderzone, Massimeno, Stenico, Tre Ville ja Bleggio Inferiore.


title: Boktai

text: Boktai: The Sun Is in Your Hand (ボクらの太陽 Bokura no Taiyō?, "Meidän aurinkomme" japaniksi) on Konamin 2003 Game Boy Advancelle julkaisema toimintaseikkailu-videopeli. Pelin pelaaja ohjaa nuorta vampyyrinmetsästäjää, Djangoa, joka taistelee vihollisiaan vastaan auringonvaloa ampuvalla "Gun Del Sol" -aseella. Boktai-pelikasettiin on integroitu valosensori, joka mittaa siihen osuvaa ultraviolettisäteilyä. Ladatakseen Gun Del Sol -asetta, pelaajan täytyy viedä Game Boy Advance -pelikonsolinsa ulos ja altistaa pelin valomittari auringonvalolle. Mikäli ladattu valoenergia loppuu eikä pelaajalla ole mahdollisuutta ladata asetta päivänvalossa, täytyy hänen vältellä vihollisia. Peliä on erittäin vaikea läpäistä ilman auringonvaloa.


title: Boktai

text: Boktai-pelisarja on Hideo Kojiman tuottama ja siihen kuuluu neljä peliä: "Boktai: The Sun is in Your Hand", "Boktai 2: Solar Boy Django", "Boktai 3: Sabata´s Counterattack" ja "Lunar Knights". Kolme ensimmäistä Boktai-peliä julkaistiin Game Boy Advance -käsikonsolille ja viimeinen Nintendo DS -laitteelle. "Lunar Knights" eroaa sarjan aiemmista osista myös siten, että sen pelikasetissa ei ole UV-sensoria, joten todellinen säätila ei muiden osien tavoin vaikuta pelin etenemiseen.


title: Boktai

text: Kolmen ensimmäisen Boktai-pelin päähenkilö on vampyyrinmetsästäjä Django, joka on kaikkien aikojen suurimman vampyyrinmetsästäjän Red Ringon poika. Django on perinyt isältään punaisen huivin ja auringonvaloa ampuvan Gun Del Sol -aseen. Aivan Boktai: The Sun is in Your Hand -pelin alussa Django tapaa auringon lähettilään Otenkon, jonka jälkeen pari lyöttäytyy yhteen. Kolme ensimmäistä Boktai-peliä keskittyvät Djangon ja Otenkon seikkailuihin epäkuolleiden ja vampyyrien piinaamassa maailmassa. Sarjan kolmea ensimmäistä peliä yhdistää saman päähenkilön lisäksi myös yhtenäinen jatkuva juoni.


title: Boktai

text: Lunar Knights sijoittuu eri aikaan ja paikkaan kuin sitä edeltäneet pelit ja sen pääosissa nähdään Djangon sijaan uudet hahmot, Lucian ja Aaron.


title: Stig

text: Stig on skandinaavinen miehen etunimi, joka tarkoittaa kirjaimellisesti polkua. Nimi on lyhentymä muinaisskandinaavisesta nimestä "Stigander", joka tarkoittaa vaeltajaa. Stig-nimisten lempinimiin kuuluu muun muassa "Stigu".


title: Stig

text: Suomenruotsalaisessa kalenterissa Stigin nimipäivä on 5. kesäkuuta. Suomessa nimi Stig on annettu 1900-luvun alusta vuoden 2015 loppuun mennessä 3 753 miehelle ja ainakin kahdelle naiselle.


title: Konstantin Ton

text: Konstantin Andrejevitš Ton (, ; 6. marraskuuta 1794 Pietari – 6. helmikuuta 1881 Pietari) oli saksalaissyntyinen venäläinen arkkitehti.


title: Konstantin Ton

text: Konstantin Ton opiskeli Pietarin taideakatemiassa vuosina 1803–1815 ja stipendiaattina Italiassa vuosina 1819–1828. Hänet valittiin Pietarin taideakatemian akateemikoksi (1830) ja professoriksi (1833) ja vuodesta 1854 lähtien hän toimi arkkitehtuurin osaston rehtorina. Vuonna 1833 Ton valittiin myös Pietarin rakennuskomitean jäseneksi.


title: Konstantin Ton

text: Ton loi eklektisen venäläis-bysanttilaisen rakennustyylin, joka perustui akateemisen klassismin läpi suodatettuihin muinaisvenäläisiin malleihin. Tyyli sai Nikolai I:n henkilökohtaisen hyväksynnän ja siitä tuli venäläisen kirkkoarkkitehtuurin virallinen normi. Samalla Ton hyödynsi uusia rakennusmenetelmiä (esim. suurten metallirakenteiden käyttö) ja kehitti rakentamisen laatua.


title: Konstantin Ton

text: Arkkitehdin tärkeimpiä töitä ovat Moskovan Kremlin suuri palatsi (1839–1849), Kremlin asehuone (1844–1851), Leningradin rautatieasema Moskovassa (1849) ja Moskovan asema Pietarissa (1851). Moskovaan vuosina 1837–1883 rakennettu Kristus Vapahtajan kirkko ja monet muut Tonin suunnittelemat kirkkorakennukset purettiin Neuvostoliiton aikana.


title: OctaMed

text: OctaMED on suomalaisen Teijo Kinnusen kehittämä tietokonemusiikin tekemiseen tarkoitettu ohjelma. Sen ensimmäinen versio julkaistiin vuonna 1989 Amigalle. Ohjelmistosta on julkaistu myös Windows-versio nimellä "MED SoundStudio". Sillä voidaan soittaa ja muokata kahdeksankanavaisia MIDI-ääniä.


title: OctaMed

text: Ohjelman Amiga-versio 1.03c on julkaistu freewarena Aminetissä vuonna 1999.


title: Razor

text: Razor on kanadalainen thrash/speed metal -yhtye, joka on myynyt yli 100 000 albumia maailmanlaajuisesti. Razorin kuuluisin albumi on "Evil Invaders", joka on myynyt kultaa Yhdysvalloissa ja platinaa Kanadassa. Yhtye perustettiin vuonna 1984.


title: Vasili Stasov

text: Vasili Petrovitš Stasov (; 4. elokuuta 1769 Moskova – 5. syyskuuta 1848 Pietari) oli venäläinen arkkitehti. Tyylillisesti hänen työnsä edustavat myöhäisklassismia eli empireä.


title: Vasili Stasov

text: Vuosina 1783–1794 Vasili Stasov toimi arkkitehdin apulaisena Moskovassa. Vuosina 1802–1808 hän opiskeli arkkitehtuuria Ranskassa ja Italiassa. Vuodesta 1808 lähtien hän työskenteli Pietarissa, jossa hänet vuonna 1811 valittiin Pietarin taideakatemian akateemikoksi. Vuodesta 1816 lähtien Stasov toimi Pietarin rakennuskomitean jäsenenä ja vuodesta 1817 lähtien johti keisarillisen hovin rakennustöitä.


title: Vasili Stasov

text: Stasovin merkittävimpiä töitä ovat Pavlovskin rykmentin kasarmit Mars-kentän reunalla (1817–1820), Tallivirasto (1817–1823), Kristuksen kirkastumisen (1827–1829) ja Pyhän kolminaisuuden (1828–1835) katedraalit, Narvan (1833) ja Moskovan (1834–1838) riemuportit Pietarissa, Tsarskoje Selon maneesi, kasvihuone ja tallirakennus sekä Moskovan elintarvikevarastot. Stasov rakensi loppuun Smolnan katedraalin ja jälleenrakensi Talvipalatsin vuoden 1837 tulipalon jälkeen. Hän laati myös mallipiirustuksia maaseutua varten.


title: Zeugma (retoriikka)

text: Zeugma eli "iestys" on retorinen kuvio, jossa sanaa käytetään samanaikaisesti kahdessa eri merkityksessään, esimerkiksi: "Hän laski mäkeä ja rahojaan". Zeugmaa käytetään tyypillisimmin pakinoissa ja muissa vapaissa tyylilajeissa.


title: Smolnan instituutti

text: Smolnan instituutti tai Smolna () on rakennustaiteellinen muistomerkki ja hallinnollinen keskus Pietarissa Venäjällä.


title: Smolnan instituutti

text:
Klassismia edustava Giacomo Quarenghin suunnittelema
Smolnan instituutti rakennettiin vuosina 1806–1808. Se sijaitsee aiemmin rakennetun barokkityylisen Smolnan luostarin vieressä, ja se rakennettiin luostarin tiloissa 1764–1917 toimineen säätyläistytöille tarkoitetun oppilaitoksen laajennukseksi.


title: Smolnan instituutti

text: Venäjän vallankumouksen aikoihin elokuusta 1917 lähtien rakennuksessa toimi Pietarin työläis- ja sotilasneuvosto sekä Venäjän neuvostojen toimeenpaneva keskuskomitea. Marraskuun 6. päivästä lähtien Vladimir Lenin johti sieltä käsin lokakuun vallankumousta. Maaliskuuhun 1918 saakka Smolna toimi neuvostohallituksen päämajana. Sen jälkeen siellä työskentelivät Pietarin kaupunkineuvosto, läänin ja kaupungin korkeimmat puolue-elimet ja vuodesta 1927 lähtien NKP:n aluekomitea. Vuonna 1934 rakennuksessa murhattiin Sergei Kirov.


title: Smolnan instituutti

text: Nykyään Smolnan instituuttirakennuksessa toimii Pietarin kaupunginhallitus. Neuvostoaikana museoitu Leninin työhuone ja Nadežda Krupskajan makuuhuone on säilytetty ennallaan.


title: Let It Be (kappale)

text: Let It Be on The Beatles -yhtyeen kappale, joka julkaistiin samannimisellä albumilla sekä singlenä maaliskuussa 1970. Laulun tekijöiksi mainitaan virallisesti sekä John Lennon että Paul McCartney, mutta sitä pidetään yleisesti McCartneyn sävellyksenä. Tämän tiedon Lennon vahvisti haastattelussa.


title: Let It Be (kappale)

text: Let It Be -Single kapusi listaykköseksi Yhdysvalloissa, Australiassa, Italiassa, Norjassa ja Sveitsissä sekä kakkoseksi Isossa-Britanniassa. Single jäi viimeiseksi Beatles-julkaisuksi ennen yhtyeen hajoamista.


title: Uutisankka

text: Uutisankka on tiedotusvälineissä leviävä paikkansapitämätön uutinen, jota luullaan todeksi.


title: Uutisankka

text: Sanakirjoissa viitataan ranskalaiseen ilmaukseen "canard", 'ankka', joka merkitsee myös väärää uutista, "uutisankkaa". Ilmauksen taustalla on vanha sanonta "vendre un canard à moitié", 'myydä ankka puoliksi', joka merkitsee huijaamista, koska "puoliksi" ei voi myydä mitään. Esimerkiksi "Suomalaisessa Fraasisanakirjassa" viitataan tähän ranskalaiseen ilmaukseen, joka on ollut käytössä jo 1500-luvulla. Ilmaisu "canard" esiintyy tuossa muodossa myös englanninkielessä ja merkitsee samaa asiaa.


title: Uutisankka

text: Ruotsinkielessä "anka" (linnun nimi) on esiintynyt perättömän uutisen merkityksessä 1800-luvun keskivaiheilta lähtien, mutta sanonnan syntytavasta ei olla varmoja. Sanonta on tullut luultavasti suomenkieleen lahden takaa.


title: Uutisankka

text: Uutisankan alkuperäksi on tarjottu myös kertomusta, jossa ankankasvattaja väittää omistavansa ankan, joka on syönyt 19 muuta ankkaa: kasvattaja teurastaa ankan kerrallaan ja ruokkii sillä loput, kunnes on jäljellä vain yksi ankka: "Ankka, joka on syönyt 19 muuta ankkaa." Koska tarinan ja niinmuodoin ankan todenperäisyydestä ei ole takeita, on se siis "uutisankka".


title: Uutisankka

text: Vuosittain huhtikuun 1. päivänä sanomalehdissä esiintyy perättömiä juttuja, joissa yleensä pyritään saamaan lukijoita kerääntymään johonkin paikkaan. Ne eivät kuitenkaan ole uutisankkoja vaan "aprillipiloja".


title: Uutisankka

text: Heinä–elokuussa kerrottavista ja luotettavuudeltaan epämääräisistä uutisista käytetään ilmausta "mätäkuun juttu". Ne saavat uutistilaa, koska kesällä ei tapahdu mitään muutakaan uutisoimisen arvoista.


title: Nixon (elokuva)

text: Nixon on vuonna 1995 ensi-iltansa saanut yhdysvaltalainen elämäkertaelokuva poliittinen draamaelokuva, jonka on ohjannut Oliver Stone. Stone oli myös yksi elokuvan käsikirjoittajista. Elokuva perustuu Richard Nixonin elämään. Nixonia elokuvassa esittää Anthony Hopkins.


title: Nixon (elokuva)

text: Allmovien arvion mukaan "Nixon" on elokuvallisesti vaikuttava, mutta se kärsii monella eri aikatasolla etenevästä juonesta, joka ei ole visuaalisesti vakuuttava. Lisäksi Stonen omat tulkinnat Nixonista ja hänen asemastaan sekä elokuvan lukuisat salaliittoteoriat, mitkä heikentävät elokuvat historiallista uskottavuutta.


title: Andreas Zuber

text: Andreas "Andi" Zuber (s. 9. lokakuuta 1983 Judenburg, Itävalta) on itävaltalainen autourheilija, joka ajoi GP2-sarjassa Fisichella Motor Sport -tiimissä. Vaikka Zuberilla on Itävallan kansalaisuus, hän edustaa kilpailuissa Arabiemiirikuntia.


title: Andreas Zuber

text: Vuonna 2006 Zuber aloitti GP2-sarjassa Tridentillä, ottaen ensimmäisen voittonsa Turkissa ennen siirtymistä iSport -tiimiin vuonna 2007. Hän otti yhden voiton Britanniassa. Kaudella 2008 hän ajoi Piquet Sports -tiimissä, jossa sijoittui edellisten vuosien tapaan kahdeksanneksi ja kymmenen kärjen loppupäähän. Zuber ajoi kaudella 2009 Fisichella Motor Sport -tiimissä sijoittuen sarjan kolmanneksitoista.


title: Ramūnas Šiškauskas

text: Ramūnas Šiškauskas (s. 10. syyskuuta 1978 Kaišiadorys, Liettuan SNT, Neuvostoliitto) on liettualainen ammattilaisuransa lopettanut koripalloilija.


title: Ramūnas Šiškauskas

text: Šiškauskas löydettiin pelaamasta juniorivuosinaan B-liigan pelejä. Hänet haluttiin nostaa pelaamaan korkeimmalle tasolle, minkä takia hänet siirrettiin BC Sakalaihin. Kahden vuoden jälkeen hän siirtyi Liettuan toiseen suurseuraan, BC Lietuvos Rytasiin, jossa hän myös voitti Liettuan koripalloliigan mestaruuden kahdesti. Vuonna 2004 Šiškauskas siirtyi Benetton Trevisoon, jossa hän voitti Italian-mestaruuden.


title: Ramūnas Šiškauskas

text: Kaudeksi 2006–2007 Šiškauskas siirtyi Panathinaikosiin. Kreikassa ollessaan hän voitti Kreikan-mestaruuden, Kreikan cupin sekä Euroliigan mestaruuden. Panathinaikosista Šiškauskas siirtyi TsSKA Moskovaan kahden vuoden sopimuksella vuonna 2007. Seuran paidassa hän voitti muun muassa Venäjän ja Euroliigan mestaruudet.


title: Ramūnas Šiškauskas

text: Kauden 2008–2009 jälkeen Šiškauskas teki TsSKA:n kanssa kahden vuoden jatkosopimuksen kevääseen 2011 saakka. Hän lopetti ammattilaisuransa vuonna 2012.


title: Ramūnas Šiškauskas

text: Šiškauskas pelasi Liettuan koripallomaajoukkueessa ja voitti pronssia Sydneyn olympialaisissa 2000. Kultaa hän voitti EM-kisoissa 2003. Viimeinen mitali oli EM-kisojen 2007 pronssimitali. Vuonna 2008 Šiškauskas päätti vetäytyä maajoukkueesta.


title: Autoliitto

text: Autoliitto on vuonna 1919 perustettu suomalainen autoilijoiden palvelu-, etu- ja harrastusjärjestö. Se on myös Suomen ainoa autonkäyttäjien kuluttajajärjestö. Suomessa on yli 3,1 miljoonaa ajokorttia, ja auto on monelle suomalaisille usein välttämätön kulkuväline. Liiton tavoitteena on tarjota jäsenistölle autoiluun liittyviä etuja ja palveluja. Edunvalvonnassa Autoliitto pyrkii alentamaan autoverotusta keskimääräiselle eurooppalaiselle tasolle. Tällöin suomalaiset voisivat ajaa entistä uudemmilla, turvallisemmilla ja ympäristöystävällisemmillä autoilla kustannusten nousematta. Liitto pyrkii myös vaikuttamaan liikennejärjestelyihin ja tieverkostoon, jotta liikenne olisi nykyistä sujuvampaa ja turvallisempaa.


title: Autoliitto

text: Autoliitto koostuu 90 paikallisosastosta. Kaikki osastot ovat itsenäisiä yhdistyksiä. Autoliitto kuuluu kansainväliseen yksityisautoilun keskusjärjestö FIA:aan (Federation Internationale de l’Automobile).


title: Autoliitto

text: Ensimmäinen yritys suomalaisten autonomistajien yhteenliittymän perustamiseksi tehtiin vuonna 1915, mutta tuolloin keisarilliseen Venäjään kuuluneen Suomen viranomaiset hylkäsivät hakemuksen. Hanke nousi jälleen esille Suomen itsenäistyttyä ja järjestö perustettiin Hotelli Kämpissä Helsingissä marraskuussa 1919 nimellä Finlands Automobil Klubb − Suomen Automobiili Klubi (FAK − SAK). Järjestön käyttökieleksi otettiin ruotsi, koska sen ensimmäiset jäsenet kuuluivat pääosin yhteiskunnan yläluokkaan. Klubi solmi läheiset suhteet Ruotsin Kuninkaalliseen Automobiiliklubiin (KAK). Automobiiliklubi valitsi jäsenensä tiheällä seulalla; käytäntönä oli, että klubin kaksi jäsentä nimesivät uuden jäsenehdokkaan ja heidän tuli vakuuttaa, että tämä oli "hyvämaineinen kunnon kansalainen" ja että tämän sivistystaso ja yhteiskunnallinen asema vastasivat jäsenistölle asetettavia vaatimuksia.


title: Autoliitto

text: Autokannan kasvaessa Automobiiliklubin rinnalle syntyi yleisiä autojärjestöjä. Vuonna 1926 perustettiin Maaseudun Autonomistajien Liitto (MAL) ja vuonna 1927 Yleinen Autoliitto (YAL), joiden toiminnan tarkoitus määriteltiin jokseenkin yhteneviksi Automobiiliklubin kanssa. Autoilujärjestöjen keskinäisistä suhteista kertoo se, että MAL:n ja YAL:n jäsenet olivat oikeutettuja samoihin kansainvälisiin etuihin ja palveluihin kuin AK:n jäsenistö. MAL:n taustavoimina olivat Maataloustuottajain Keskusliitto (MTK) ja monet maatalousalan yritykset ja osuuskunnat, kuten meijerit, myllyt ja teurastamot. Yleinen Autoliitto muutti nimensä vuonna 1951 muotoon Autoliitto – Suomi Touring Club, mutta palasi vuonna 1955 käyttämään vanhaa nimeään. Maaseudun Autonomistajien Liitto puolestaan lyhensi nimensä Maaseudun Autoliitoksi vuonna 1950.


title: Autoliitto

text: Sotien jälkeen Suomen Automobiiliklubi luopui muuttuneeseen toimintaympäristöön sopimattomasta "valikoitujen ihmisten seura" -toimintamallista ja aloitti jäsenpohjansa aktiivisen laajentamisen. Klubi vaihtoi kielensä ruotsista suomeen vuonna 1945 ja lyhensi nimensä Suomen Autoklubiksi (AK) vuonna 1949. Samana vuonna valmistui Autoklubin jäsenistönsä käyttöön rakennuttama Leppilammen matkailuhotelli Hämeen Härkätien varrelle Tammelaan. Aikanaan tunnettu AK:n toimitusjohtaja oli everstiluutnantti Sven Oskar Lindgren. Siihen saakka varsin Helsinki-keskeiseksi mielletty Autoklubi perusti paikallisosastoja eri puolille Suomea 1940-luvun lopulla. Autoklubin toiminnan tärkeä tukijalka oli autourheilu ja niinpä AK tuki muun muassa suomalaisia Monte Carlo -rallin osanottajia. AK:n Jyväskylän paikallisosasto järjesti ensimmäiset Jyväskylän Suurajot vuonna 1951.


title: Autoliitto

text: 1960-luvun alussa Suomen Autoklubissa oli hieman alle 20 000 jäsentä, Maaseudun Autoliitossa noin 7 000 ja Yleisessä Autoliitossa vajaat 4 000 jäsentä. AK:n, MAL:n ja YAL:n jäsenistö kattoi tuolloin yli puolet kaikista autojen omistajista. Näistä Autoklubin jäsenyys oli arvostetuin, mitä kuvasi, että moni AK:n jäseneksi liittynyt hankki klubin koppalakin jo ennen ensimmäistä autoaan.


title: Autoliitto

text: Henkilöautojen tuontisäännöstely purettiin vuonna 1962 ja autokannan kehitys kääntyi räjähdysmäiseen kasvuun. Autoilujärjestöjen jäsenkehitys ei kuitenkaan seurannut autokannan nousuvauhtia, vaan päinvastoin autonomistajien järjestäytymisaste romahti. Vuonna 1965 enää noin seitsemän prosenttia autonomistajista kuului johonkin autoilujärjestöön. Edustavuuden väheneminen osui autoilijoiden etuja ajaneiden järjestöjen kannalta huonoon aikaan, koska 1960-luvun puolivälin jälkeen autot ja autoilu joutuivat yhteiskunnallisessa keskustelussa kritiikin kohteiksi. Lisäksi Autoklubi ajautui liiketoiminnassaan hankaluuksiin ja sen johtohenkilöt saivat henkilökohtaisten asioidensa vuoksi negatiivista julkisuutta. Maaseudun Autoliitto ja Yleinen Autoliitto eivät puolestaan enää pystyneet valvomaan riittävän tehokkaasti jäsentensä etuja. Tässä tilanteessa aloitettiin neuvottelut järjestöjen yhdistymiseksi. MAL ja YAL muodostivat Suomen Autoliiton vuonna 1966. Suomen Autoliitto ja Suomen Autoklubi puolestaan yhdistyivät Autoliitoksi vuonna 1972. Autoliitossa oli sen toiminnan alkaessa noin 41 000 jäsentä. 1970-luvun aikana jäsenmäärä laski, mutta se kääntyi – paljolti liiton johdossa silloin toimineiden kenraaliluutnantti Ermei Kannisen ja toimitusjohtaja Heimo Jaakkolan ansiosta – 1980-luvulla jälleen nousuun ja 1990-luvun alun laman aiheuttaman lievän notkahduksen jälkeen Autoliitto oli vuonna 1999 yksi Suomen suurimmista järjestöistä hieman vajaalla 100 000 jäsenellään.


title: Autoliitto

text: Suomen Autoliitto osallistui Liikenneturvan perustamiseen vuonna 1971. Autoliitto oli yhdessä Liikenneturvan kanssa muun muassa esittämässä turvavöitä koskevaa lakia jo useaan kertaan ennen kuin turvavyöt ja niiden käyttö autoissa määrättiin lain nojalla pakollisiksi. Autoliiton Suomen Autoklubilta perinnökseen saama Leppilammen matkailuhotelli myytiin 1970-luvun puolivälissä. 1990-luvulla Autoliitto oli yksi tieliikennemuseo Mobilian perustajajäsenistä.


title: Autoliitto

text: Autoliitolla on noin 94 000 jäsentä. Jäseneksi pääsee vuosittaisen jäsenmaksun maksamalla. Jäsenille liitto tarjoaa erilaisia etuja, joista tärkeimpiä ovat alennukset laivalipuista, maksuttomat neuvontapalvelut (lakiasiat, tekninen neuvonta, matkailuneuvonta), katsastusedut, oma tiepalvelunumero ja automatkailuoppaat. Jäsenetuihin kuuluu myös Autoliiton Moottori-lehti, joka on Suomen vanhin autolehti (perustettu 1925). Lehti ilmestyy yksitoista kertaa vuodessa. Hallituksen pitkäaikainen puheenjohtaja on Martti Merilinna. Autoliitolla on 50 paikallisosastoa.


title: Autoliitto

text: Autoliitto ylläpitää yhtenä toimijana tiepalvelua Suomessa. Toiminta käynnistyi olympiavuonna 1952. Lähes 200 vapaaehtoista tiepalvelumiestä auttaa autoilijoita tieliikenteessä, kun matkanteko keskeytyy yllättäen. Vapaaehtoisten tekemää päivystystä tehdään viikonloppuisin ja ennen kaikkea vuoden merkittävimpien juhlapyhien aikaan. Joulun liikenteen turvaava kampanja on nimeltään Operaatio Lumihiutale ja pääsiäisen Operaatio Pajunkissa. Edellinen järjestettiin ensimmäisen kerran jouluna 1969 ja jälkimmäinen keväällä 1970.


title: Autoliitto

text: Autoliiton tiepalvelukeskus palvelee 24 tuntia vuorokaudessa, vuoden kaikkina päivinä maksullisessa palvelunumerossa 0200 8080. Palvelu töineen ja tarvikkeineen on maksullista. Autoliiton jäsenet saavat alennuksia joistakin palveluista, kuten Autoliiton akkupalvelusta. Autoliiton tiepalvelu on nykyisin yhä useammin alan yritysten tuottamaa. Vapaaehtoisen tiepalvelun päivystäessä tilattu apu saattaa tulla perinteiseltä vapaaehtoispartiolta. Apua tilattaessa onkin hyvä ennalta sopia siitä mitä palvelua tilaa, kuka tulee avustamaan ja varautua avun kustannuksiin. Auttaja saattaa olla tiepalvelupartio tai hinausalan yrittäjä.


title: Autoliitto

text: Autoliitto tarjoaa jäsenilleen myös vuosimaksullista matkanjatkamispalvelua, niin sanottua laajennettua tiepalvelua, jonka nimi on AL-plus-jäsenyys.


title: Autoliitto

text: Autoliiton keskeinen tehtävä on tuottaa ja jakaa autoiluun liittyvää kuluttajatietoa. Liitto on mukana lukuisissa liikenneturvallisuushankkeissa. Euro NCAP -törmäystestiohjelmassa tuotetaan puolueetonta tietoa eri automallien turvallisuudesta. Testiohjelmassa on listattuna lähes 300 automallia.


title: Autoliitto

text: Lasten turvaistuintesti kattaa useat Suomessa myytävät lasten turvaistuinmallit. Vuodesta 2008 lähtien Suomessa julkaistavissa tuloksissa on huomioitu myös ulkomailla myytävien istuinten tulokset, koska turvaistuimia ostetaan nykyään paljon internetistä.


title: Autoliitto

text: Autoliitto julkaisee myös henkilöautojen ympäristöominaisuuksia mittaavan EcoTestin tulokset. EcoTest tarjoaa puolueetonta tietoa autojen ympäristövaikutuksista. Tietoa voidaan käyttää esimerkiksi oman auton ympäristövaikutusten selvittämisessä tai ostopäätöksen apuna. EcoTestattuja ajoneuvoja on tällä hetkellä yli 800.


title: Autoliitto

text: Autoliitto on automatkailun asiantuntija. Se tarjoaa maan ainoana tahona automatkailuun keskittyviä matkailupalveluja. Liitosta saa tarkkaa ja ajantasaista tietoa eri maiden vaatimista automatkailuasiapapereista ja -määräyksistä. Asiapapereita ovat mm. kansainvälinen ajokortti ja -leirikortti, USA-liite, hostellikortti ja valtakirja. Autoliitto tuottaa myös automatkailuun liittyvää tietoa, oppaita ja muita kirjoja.


title: Autoliitto

text: Liikenneturvallisuuden parantaminen on Autoliiton keskeinen tehtävä. Tärkeitä aiheita ovat mm. tiestön kuntoon liittyvät kysymykset. Autoliitto peräänkuuluttaa esimerkiksi pääteiden nykyaikaistamista, jotta ne vastaavat tämän päivän liikennemääriä ja liikenneturvallisuustavoitteita.


title: Autoliitto

text: Autoliitto järjestää myös vuosittain neljäs- ja viidesluokkalaisille koululaisille polkupyörän hallintaa ja liikennetietoutta mittaavan Fillarimestari-kilpailun. Valtakunnallisen kilpailun tehtävä on tukea suomalaisten koulujen liikennekasvatustyötä. Fillarimestari-kilpailu huipentuu vuosittain Fillarimestarin EM-kilpailuihin, jossa Suomea edustaa alue- ja SM-kilpailuissa parhaaksi selviytynyt neljän hengen joukkue.


title: Autoliitto

text: Autoliitto on mukana edistämässä suomalaista autourheilua. Osa liiton osastoista kuuluu Suomessa autourheilua koordinoivaan AKK-Motorsport ry:hyn (Autourheilun Kansallinen Keskusliitto). Autoliiton jäsenet voivat osallistua laajaan autourheilutoimintaan joko toimitsijana tai kilpailijana. Monet autourheilutapahtumat toteutetaan Suomessa yhä talkooväen voimin.


title: Autoliitto

text: Autoliitto on Suomen punaisen ristin hallinnoiman poliisilaitoksia etsinnäissä avustavan vapaaehtoisen pelastuspalvelun jäsen.


title: Autoliitto

text: Autoliitto kuuluu autoilun ja matkailun kansainväliseen, yksityisautoilun keskusjärjestö FIA:an (Federation Internationale de l’Automobile). Jäsenyys vahvistaa Autoliiton mahdollisuuksia vaikuttaa kansainväliseen liikenteeseen ja automatkailuun liittyviin määräyksiin. Aktiivinen yhteistyö lukuisten ulkomaisten sisarjärjestöjen kuten Saksan ADAC:n ja Yhdysvaltain AAA:n kanssa takaa ulkomailla autoileville Autoliiton jäsenille tietoja ja palveluja.


title: The Dream of the Blue Turtles

text: The Dream of the Blue Turtles on Stingin ensimmäinen studioalbumi. Se julkaistiin Yhdysvalloissa 1. kesäkuuta 1985, vain vuosi The Policen epävirallisen romahtamisen jälkeen. Albumin kappaleista osa on aiheiltaan poliittisesti kantaa ottavia. Esimerkiksi albumin kolmas raita ”Russians” kertoo kylmän sodan aikaisesta vastakkainasettelusta ja sen aiheuttamasta ydinsodan vaarasta. Kappaleen ”Children’s Crusade” nimi ja sanoitukset rinnastavat nuorten miesten kuoleman ensimmäisessä maailmansodassa nuorten huumekuolemiin.


title: The Dream of the Blue Turtles

text: Albumin ensimmäinen raita ”If You Love Somebody Set Them Free” on myös Stingin ensimmäinen soolohitti.


title: Jukka Mäki

text: Johannes (Jukka) Mäki () oli suomalainen jääkäriluutnantti ja Viron armeijan kapteeni. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka sai tulikasteensa Saksan itärintamalla Riianlahdella vuonna 1916. Hän oli yksi niistä jääkäreistä jotka koulutettiin ensimmäisenä tykistöaseeseen, josta tulikin sitten itsenäisen Suomen tykistön pohja. Myöhemmin hän osallistui Suomen sisällissotaan patteriupseerina. Taistelijan luonteen omaavana Mäki taisteli myöhemmin Viron vapaussodassa kuin Inkeriläisten apuna heidän itsenäisyyspyrkimyksissään. Mäki osallistui vielä vanhemmalla iällä talvi- ja jatkosotaan, jossa tämä monen sodan veteraani kaatui jatkosodassa Onkamuksen taistelussa.


title: Jukka Mäki

text: Mäen vanhemmat olivat urakoitsija Antti Mäki ja Susanna Fagerholm. Hänet vihittiin avioliittoon vuonna 1930 Hanna Blomerosin kanssa. Hän kävi kansakoulun ja sen jatkokurssin.


title: Jukka Mäki

text: Mäki työskenteli työmiehenä ennen liittymistään vapaaehtoisena Saksassa sotilaskoulutusta antavan jääkäripataljoona 27:n 1. komppaniaan 4. marraskuuta 1915. Mäki pyrki vapaaehtoisena perusteilla olevaan Jääkäripataljoonan tykistöön ja tulikin valituksi yhtenä niistä 26 miehestä, jotka Jääkäripataljoonan komentaja majuri Bayer valitsi haastattelunsa perusteella. Hänet siirrettiin virallisesti haupitsijaokseen 17. maaliskuuta 1916, minkä päivämäärän voidaan katsoa olevan jääkäritykistön virallinen perustamispäivä. Hän otti osaa taisteluihin ensimmäisessä maailmansodassa Saksan itärintamalla Riianlahdella, Ekkau-Kekkaussa ja Aa-joella.


title: Jukka Mäki

text: Mäki astui Suomen armeijan palvelukseen vänrikiksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan patteriupseeriksi Jääkäritykistön 1. patteriin. Hän osallistui patteriupseerina sisällissodan taisteluihin Messukylässä ja Tampereella. Hänet siirrettiin Tampereen valtauksen jälkeen suoritetussa tykistön uudelleen järjestelyssä muodostetun Jääkäritykistöprikaatin 1. jääkäripatteriston 2, patteriin ja otti osaa sen riveissä taisteluun Viipurista, jossa hän haavoittui lievästi 24. tammikuuta 1918.


title: Jukka Mäki

text: Mäki palveli vapaussodan jälkeen Suomen tykistökoulussa, josta hänet siirrettiin 16. lokakuuta 1918 alkaen Vuoristotykistöpatteriston 1. patteriin. Mäki erosi armeijasta 28. helmikuuta 1919 vain voidakseen osallistua Viron vapaussotaan. Mäki liittyi Viron vapaussotaan osallistuneeseen Pohjan Poikain rykmentin patteristoon 6. maaliskuuta 1919. Viron vapaussodasta Mäki kiiruhti heimoveljiä auttamaan Inkeriläisten kansannousuun ja liittyi 1. toukokuuta 1919 alkaen Länsi-Inkerin rykmenttiin, jossa hän toimi erikoispatterin ja 1. komppanian päällikkönä. Myöhemmin hänet nimitettiin rykmentin II pataljoonan komentajaksi. Hän osallistui Länsi-Inkerissä taisteluihin Nurmissa, Soikkolassa ja Kaprion kylässä. Yhinmäen valtauksen jälkeen hänet nimitettiin Yhinmäen linnakkeen komendantiksi. Mäki erosi Länsi-Inkerin rykmentistä 25. syyskuuta 1919 ja liittyi sen jälkeen Suomesta operoivaan Pohjois-Inkerin vapaajoukkoon. Pohjois-Inkerin vapaajoukoissa hänet sijoitettiin 1. komppanian, josta hänet siirrettiin myöhemmin kenttätykistöpatterin päälliköksi. Edellä mainituissa joukoissa hän toimi 23. marraskuura – 21. joulukuuta 1919 välisen ajan.


title: Jukka Mäki

text: Sotaretkiltään palattuaan Mäki työskenteli varastonhoitajana Strengbergin tupakkatehtaalla Pietarsaaressa vuosina 1921–1923, jonka jälkeen hän hakeutui merille, missä hän työskenteli merimiehenä vuoteen 1927. Meriltä palattuaan Mäki toimi tulkkina Kristiani & Nielsenillä vuoteen 1929 saakka. Myöhemmin hän työskenteli valurina Läskelä Oy:ssä vuoteen 1932 saakka, jonka jälkeen hän siirtyi asentajaksi Oy Diesen Wood Co:n palvelukseen Pitkässärannassa. Diesen Woodilla hän työskenteli talvisotaan saakka.


title: Jukka Mäki

text: Mäki lähetettiin talvisotaan 83. Kuormastokomppanian päällikkönä ja osallistui taisteluihin Tolvajärvellä. Välirauhan aikana hän työskenteli siviiliaikaisessa ammatissaan, kunnes jatkosodan puhjettua hänet komennettiin rintamajoukkoihin Erillisen pataljoona 21:n 1. komppaniaan, jonka riveissä hän koki lopullisen kohtalonsa kaatumalla 19. syyskuuta 1941 käydyssä taistelussa Onkamuksessa.


title: Smolenskin hautausmaa

text: Smolenskin hautausmaa () on Pietarin Vasilin- ja Alaissaarella sijaitseva ortodoksinen, luterilainen ja armenialainen hautausmaa.


title: Smolenskin hautausmaa

text: Ortodoksinen hautausmaa mainitaan ensimmäisen kerran vuonna 1738. Vuonna 1760 sinne rakennettiin puinen Smolenskin Jumalanäidin ikonin tsasouna, joka vuosina 1786–1790 korvattiin samannimisellä kivikirkolla. Alueelle on haudattu lukuisia tiedemiehiä, taiteilijoita ja muita merkkihenkilöitä.


title: Smolenskin hautausmaa

text: Vuonna 1747 perustettu luterilainen hautausmaa on vanhin säilyneistä vierasuskoisten hautapaikoista Pietarissa. Sitä ennen luterilaisia haudattiin Korpisaarelle ja Viipurin puolella sijainneen Samsonin hautausmaan lähelle. Smolenskin hautausmaa kuului Hirvisaaren Pyhän Katariinan saksalaiselle seurakunnalle. Venäjän vallankumouksen jälkeen se poistettiin käytöstä. Leningradin piirityksen aikana sinne haudattiin sotilaita ja pommituksissa kuolleita lapsia. 1930–1980-luvuilla luterilaisen hautausmaan aluetta supistettiin ja monet muistomerkeistä tuhottiin. Hautausmaata alettiin kunnostaa vuonna 1989.


title: Huddinge IK (jääkiekko)

text: Huddinge IK:n perusti Wilhelm Wallenkampf 8. tammikuuta vuonna 1950. Wallenkampf antoi joukkueen nimeksi Huddinge IF, mutta nimi vaihtui IK:ksi seuran aloitettua liigassa pelaamisen. Alkuvuodet menivät hyvin, mutta seuran ensimmäinen Allsvenskanin mestaruus tuli vasta 1990. Toisen mestaruuden Huddinge saavutti 1999. Sen jälkeen joukkue on sijoittunut liigan häntäpäähän ja ollut lähellä putoamista.


title: Juho Mäki

text: Juho Einari Mäki () oli suomalainen jääkäriluutnantti. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan joukkueenjohtajana.


title: Juho Mäki

text: Mäen vanhemmat olivat kelloseppä Vilho Mäki ja Anna Adolfina Korpi. Hänet vihittiin avioliittoon vuonna 1920 Meeri Sofia Katilan kanssa. Hän kävi kansakoulun ja Suoritti yksityisesti keskikoulukurssin Iin yhteiskoulussa vuonna 1930 sekä suoritti useista eri kursseja Suojeluskuntain päällystökoulussa.


title: Juho Mäki

text:
Mäki työskenteli kelloseppänä isänsä omistamassa liikkeessä Alahärmässä ennen liittymistään vapaaehtoisena Saksassa sotilaskoulutusta antavan jääkäripataljoona 27:n 3. komppaniaan 15. marraskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.
Mäki astui Suomen armeijan palvelukseen aliupseeriksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 1. Jääkärirykmentin 2. jääkäripataljoonan 3. komppaniaan. Hän otti osaa sisällissodan taisteluihin Lempäälässä ja Kämärällä sekä Viipurissa.


title: Juho Mäki

text: Mäki palveli sisällissodan jälkeen joukkueenjohtajana Kaartin jääkäripataljoonan 1. komppaniassa. Hänet siirrettiin 7. elokuuta 1918 alkaen Vuoristoprikaatin polkupyöräosastoon, josta hänet siirrettiin edelleen 20. marraskuuta 1918 Itä-Suomen jalkaväkirykmentti 5:n 1. komppaniaan. Armeijasta hän erosi 18. maaliskuuta 1919 ja siirtyi suojeluskuntajärjestön palvelukseen ja hänet sijoitettiin 6. huhtikuuta 1919 paikallispäälliköksi Nurmon suojeluskuntaan. Nurmon suojeluskunnasta hänet siirrettiin l. syyskuuta 1921 alkaen päälliköksi Etelä-Pohjanmaan suojeluskuntapiirin I alueelle. Myöhemmin hän toimi 1. kesäkuuta - 30. syyskuuta 1923 välisen ajan piirin sotilasohjaajana, jonka jälkeen hän palasi takaisin entiseen tehtäväänsä. Mäki kuoli 25. kesäkuuta 1930 moottoripyöräonnettomuudessa.


title: Vervò

text: Vervò on kylä Trenton maakunnassa, Pohjois-Italiassa. Vervò oli itsenäinen kunta 31.12.2014 saakka. 1.1.2015 lähtien se on ollut osa viiden kunnan perustamaa Predaian kuntaa. Vervòn kunnassa oli 31.12.2013 asukkaita 738 ja sen pinta-ala on 15,21 km² ja asukastiheys on 48 as./km². Trenton kaupunkiin on Vervòsta matkaa noin 25 km.


title: Davide Valsecchi

text: Davide Valsecchi (s. 24. tammikuuta 1987 Erba, Italia) on italialainen autourheilija, joka ajoi GP2-sarjassa kaudet 2008–2012. Hän on ajanut myös Aasian GP2-sarjaa, jossa hän voitti mestaruuden kaudella 2009–2010. Vuonna 2012 hän varmisti GP2-mestaruuden. Vuonna 2013 hän toimi Formula 1 -talli Lotuksen testikuljettajana.


title: Davide Valsecchi

text: Valsecchi on ajanut urallaan Formula Renault -sarjoissa, Formula 3 -sarjoissa, Formula 3000 -sarjassa sekä Le Mansissa.


title: Davide Valsecchi

text: Vuonna 2008 hän siirtyi GP2-sarjaan Durango-tiimin, jossa hän otti ensimmäisen osakilpailuvoittonsa viimeisessä kilpailussa Italiassa. Loppupisteissä hän oli 15. Vuonna 2009 hän kilpaili sekä Durangon että Barwa Addaxin tiimeissä saavuttaen 12 pistettä. Vuonna 2010 Valsecchi kilpaili ISportin tiimissä. Hän voitti kauden päättävän Abu Dhabin sprinttikilpailun sijoittuen sarjapisteissä kahdeksanneksi. Vuonna 2011 Valsecchi siirtyi uuden Team Air Asia -tallin kuljettajaksi. Hän saavutti tallin ensimmäisen voiton Monacon pitkässä kilpailussa. Hän keräsi lopulta 30 pistettä ja sijoittui sarjan kahdeksanneksi. Valsecchi jatkoi myös kaudella 2012 GP2:ssa siirtyen DAMS-talliin. Hän onnistui Bahrainissa voittamaan seka pitkän kilpailun että sunnuntain sprinttikilpailun. Hän voitti Bahrainin toisella viikonloppuna vielä yhden kilpailun, jonka jälkeen hän ei yltänyt pitkään aikaan voittotaisteluihin, kunnes hän ajoi voittoon Italian sprinttikilpailussa. Valsecchi varmisti GP2-mestaruuden kauden viimeisenä viikonloppuna Singaporen katuradalla ajamalla lauantain kilpailussa neljänneksi.


title: Davide Valsecchi

text: Vuonna 2011 Valsecchi toimi F1-talli Team Lotuksen testi- ja varakuljettajana. Hän pääsi ajamaan Malesiassa tallin toista autoa perjantain harjoituksissa. Vuonna 2012 Valsecchi testasi Lotuksen F1-autoa Abu Dhabin nuorten kuljettajien testeissä. Hän ajoi ainoalla ajovuorollaan koko joukon nopeimman ajan, joka oli samalla koko testijaksojen paras kärkiaika.


title: Davide Valsecchi

text: Vuonna 2013 Lotuksen uuden auton julkistamispäivänä julkisti talli Valsecchin yhdeksi heidän testikuljettajakseen. Hän oli ehdolla kilpailemaan kauden kahteen viimeiseen kilpailuun tuuraten selkäleikkaukseen mennyttä Kimi Räikköstä, mutta talli päätti ottaa korvaajaksi Heikki Kovalaisen.


title: Mikael Boström

text: Mikael Bengt Erik Boström (s. 3. lokakuuta 1970 Siuntio) on suomalainen suunnistaja ja MM-mitalisti. Aktiiviurallaan hän edusti Kalevan Rastia, Lynxiä ja IFK Södertäljeä.


title: Mikael Boström

text: Nuorten MM-kilpailuissa 1990 Boström voitti kultaa viestissä ja normaalimatkalla. Aikuisten MM-kilpailuissa Grimstadissa 1997 Boström voitti hopeaa joukkuetovereinaan Timo Karppinen, Juha Peltola ja Janne Salmi. Kaksi vuotta myöhemmin Invernessissä hän voitti uudestaan MM-viestihopeaa joukkuetovereinaan Jani Lakanen, Juha Peltola ja Janne Salmi.


title: Mikael Boström

text: Hän voitti Tiomilan IFK Södertäljen joukkueessa vuonna 1992. Jukolan viestin Boström voitti vuosina 2004 ja 2005 Kalevan Rastin joukkueessa.


title: Mikael Boström

text: Boströmin veli on suunnistaja ja kestävyysjuoksija Mårten Boström. Hän on naimisissa suunnistuksen maailmanmestari Kirsi Boströmin kanssa.


title: Borgo Lares

text: Borgo Lares on kunta Pohjois-Italiassa Trentino-Etelä-Tirolin alueella olevassa Trenton maakunnassa. Borgo Laresin kunta syntyi vuonna 2016, kun kaksi kuntaa, Bolbeno (328 asukasta) ja Zuclo (352), yhdistyivät. Alueella sijaitsee useita hiihtoreittejä.


title: ESTCube-1

text: ESTCube-1 on Viron ensimmäinen oma satelliittiprojekti. Se on Tarton yliopiston opiskelijoiden kehittämä CubeSat-nanosatelliitti. Satelliitti laukaistiin toukokuussa 2013, ja suunniteltiin toimimaan vuoden ajan, mutta toimi lopulta noin vuoden ja kymmenen kuukautta.


title: ESTCube-1

text: Satelliitin päähyötykuormana oli Ilmatieteen laitoksen tutkija Pekka Janhusen keksimän sähköpurjeen koelieka, jota ei tosin saatu avatuksi. Ohjelman johtajan, Tarton yliopiston dosentin Mart Noorman mukaan ESTCube-1:n itsensä tavoitteet täytettiin. Kokeilusta saatiin arvokasta tietoa ja Tarton yliopistossa tehtiin kuutisenkymmentä pro gradua ja välitutkinnon tutkielmaa, viisi väitöskirjaa ja lukuisia tiedeartikkeleja.


title: ESTCube-1

text: ESTCube-1 laukaistiin avaruuteen oheishyötykuormana Ranskan Guyanasta eurooppalaisella Vega-kantoraketilla toukokuussa 2013. Satelliitin päähyötykuormana oli Ilmatieteen laitoksen tutkija Pekka Janhusen keksimän sähköpurjeen koelieka mutta moottorivian vuoksi sitä ei saatu avattua.


title: ESTCube-1

text: Lennon toiminnallinen osuus loppui helmikuussa 2014, mutta satelliitti pysynee kiertoradalla vielä reilut 20 vuotta.


title: Toyota Park

text: Toyota Park on Major League Soccer -liigaa pelaavan Chicago Firen kotistadion. Se sijaitsee Bridgeview’ssa Illinoisin osavaltiossa. 98 miljoonaa dollaria maksanut stadion otettiin käyttöön 11. kesäkuuta 2006. Chicago Firen lisäksi Toyota Parkia ovat käyttäneet Chicago Machine ja Chicago Red Stars. Stadionilla järjestetään myös konsertteja.


title: Vera Slutskaja

text: Vera Klimentjevna Slutskaja (; oikealta nimeltään "Berta Bronislavovna", ven. Бе́рта Бронисла́вовна; 17. syyskuuta 1874 – 12. marraskuuta 1917) oli juutalaissyntyinen venäläinen vallankumouksellinen.


title: Vera Slutskaja

text: Ammatiltaan Vera Slutskaja oli hammaslääkäri. Hän liittyi vallankumoukselliseen liikkeeseen vuonna 1898 ja vuodesta 1901 toimi sosiaalidemokraattisen juutalaisjärjestön Bundin jäsenenä. Vuonna 1902 hän liittyi Venäjän sosiaalidemokraattiseen työväenpuolueeseen ja osallistui sen taistelujärjestön jäsenenä vuosien 1905–1907 vallankumoukseen Minskissä ja Pietarissa. Vuosina 1909–1912 Slutskaja asui Saksassa ja Sveitsissä. Vuonna 1913 hän palasi Pietariin, josta hänet seuraavana vuonna karkotettiin.


title: Vera Slutskaja

text: Vuoden 1917 helmikuun vallankumouksen jälkeen Slutskaja toimi bolševikkipuolueen Pietarin komitean jäsenenä ja Hirvisaaren puoluekomitean sihteerinä. Hän osallistui puolueen 6. edustajakokouksen ja oli mukana lokakuun vallankumouksessa.


title: Vera Slutskaja

text: Slutskaja menehtyi ns. Kerenskin ja Krasnovin kapinan kukistamisen yhteydessä nykyisen Puškinin kaupungin lähellä. Pavlovskin kaupunki kantoi vuosina 1918–1944 hänen mukaansa nimeä Slutsk.


title: Capriana

text: Capriana on noin 589 asukkaan kylä ja kunta Trenton maakunnassa, Italiassa. Kunnan pinta-ala on 13 neliökilometriä ja korkeus merenpinnan tasolta 1 007 metriä. Asukastiheys on 45 as./km². Kylä sijaitsee noin 30 kilometriä koilliseen Trenton kaupungista.


title: Paanajärvi (Kuusamo)

text: Paanajärvi oli 1930-luvun lopulle kuusamolainen kylä 23,5 kilometriä pitkän ja 0,7-1,5 kilometriä leveän sekä enimmillään 130 metriä syvän Paanajärven rannalla. Paanajärvi kuului Sallan–Kuusamon alueeseen, joka luovutettiin Neuvostoliitolle 1940 ja uudelleen 1944. Nykyisin Paanajärvi on asumaton ja sen alue kuuluu Louhen piirin Kiestingin kuntaan Karjalan tasavallassa Venäjällä.


title: Paanajärvi (Kuusamo)

text: Kuusamon kirkonkylältä Paanajärvelle oli 65 kilometrin matka. Karjalainen asutus kylään oli muodostunut 1700-luvun alkuun mennessä. Ensimmäiset suomalaiset tilat perustettiin saman vuosisadan lopulla, ne olivat Kallioniemi, Paanajärvi, Iljala (myöhemmin Rajala) sekä Pauna (myöhemmin Heikkala). Vuonna 1910 kylässä asui 356 tilallista, 21 kruununtorpparia, 32 mäkitupalaista, 21 palkollista ja 52 huonekuntalaista. Vuonna 1935 asukasluku oli noussut 482:sta 721:een, suurin lisäys oli mäkitupalaisissa. Tähän vaikutti ilmeisesti osaltaan 1930-luvulla alkanut mutta kesken jäänyt isojako.


title: Paanajärvi (Kuusamo)

text: Taloja kylässä oli tuolloin 54, suurin osa pohjoisrannalla. Kyläkeskus oli järven länsipäässä etelärannalla Oulankajoen suulla, johon maantie Kuusamosta tuli ja jossa oli joen ylittävä lossi. Paanajärven maantieyhteys kulki reittiä Kuusamon kirkonkylä - Määttälänvaara - Vuotunki - Paanajärvi - Sovakylä - Liikasenvaara - Käylä - Kuusamon kirkonkylä. Vuoteen 1938 saakka maantietä ei aurattu talvisin. Kahtena viimeisenä vuotena, kun kylä kuului vielä Suomelle, sinne oli kuitenkin ympärivuotinen linja-autoyhteys. Kylässä ei ollut teitä vaan polkuja ja järvi ehkä eniten käytettynä kulkuyhteytenä.


title: Paanajärvi (Kuusamo)

text: Asutukselle olivat tyypillisiä sukupihat eli yhden pihapiirin ympärille rakennetut saman suvun useat asumukset talousrakennuksineen, joista osa saattoi olla yhteiskäytössä. Talot olivat perinteisiä paritupa- ja yksinäistuparakennuksia, erikoisuutena harjakattoiset kuistit talojen pitkillä sivuilla. Kylän vaara-asutus johtui korkeista rantatörmistä ja järven ympärillä kohoavista vaaroista, etelärannan länsipuolella Palovaara ja Kiekkivaara, pohjoisrannalla lännessä Särkivaara, Ontonvaara ja kuuluisa Ruskeakallio, idässä Malinavaara ja Mutkatunturi. Valtakunnanraja kulki järven itäpäässä lyhyen matkan järven rantaa myöten.


title: Paanajärvi (Kuusamo)

text: Kyläkeskuksessa olivat 1930-luvun lopulla mm. SOK:n ja Otson sivuliikkeet ja talouskauppa, postitoimisto, rajavartioston rakennus vartiopäällikön toimistoineen ja asuntoineen, supistettu koulu sekä Suomen matkailijayhdistyksen ylläpitämä matkustajakoti. Posti tuotiin kylään kolmesti viikossa ja toimitettiin tiettyihin postinnoutotaloihin kesällä soutamalla, talvisin hevosella tai hiihtäen. Kylän hautausmaa oli kyläkeskuksesta hieman lounaaseen Oulankajoen lähellä. Se otettiin käyttöön vasta vuonna 1937 ja sinne ehdittiin haudata vain 49 kyläläistä.


title: Paanajärvi (Kuusamo)

text: Pohjoisrannan Mäntyjoen suulla oli kaksi myllyä ja myllysauna, sitä vinosti vastapäätä etelärannan Selkäjoen suulla mylly ja saha. Kolmas ja ehkä kylän kannalta merkittävin eli Leivon saha sijaitsi järven länsipäässä Oulankajoen lähellä. Punaisen Ristin sairasmaja oli vuodesta 1927 järven länsipäässä pohjoisrannalla Tervajoen suulla. Siitä itään taas olivat ensin vuodesta 1937 rajaseutukirkko ja vielä idempänä Selkäjoen lähellä vuonna 1912 valmistunut Mäntykosken koulu, joka oli sanonnan mukaan Euroopan kauneimmalla paikalla. Pohjoisrannalla järven itäpäässä oli myös rajavartiosto, samoin Iivar Yltiön sekatavarakauppa ja kevätlukukausina alakoulu.


title: Paanajärvi (Kuusamo)

text: Paanajärvellä kävivät sekä turistit, taiteilijat että tutkijat. Muun muassa kotimaisia, ruotsalaisia ja saksalaisia kasvi- ja eläintieteilijöitä sekä geologeja kävi Paanajärvellä jo 1800-luvun lopulta alkaen. Tutkijat Esko ja Paavo Suomalainen julkaisivat Paanajärven tutkimusmatkoistaan vuonna 1938 kirjan "Suomen erämaiden kauneus".


title: Paanajärvi (Kuusamo)

text: Tunnetuimmat Paanajärven taiteilijavieraat olivat Akseli Gallen-Kallela, Louis Sparre ja valokuvaaja I.K. Inha. Gallen-Kallela oli vaimonsa ja tyttärensä kanssa useita kuukausia Paanajärvellä vuonna 1892. Keskeneräinen öljyvärimaalaus "Marjatta karhukoira Kapperin kanssa", guassimaalaus "Näkymä Paanajärvelle auringon laskettua" sekä lyijykynäpiirros "Murtunut honka" ovat tuolta kesältä, joskin tunnetuimmat ovat "Paimenpoika Paanajärveltä", "Mäntykoski" sekä "Palokärki". Mäntykosken partaalla tuohitorveen soittavan paimenpojan mallina oli perimätiedon mukaan 13-vuotias Antti Paana. Palokärki-maalauksensa taiteilija repi ensin palasiksi, mutta hänen vaimonsa Mary liimasi palat yhteen ja viimeisteli työn silitysraudalla. Siksi se on signeerattu vasta vuonna 1893. Paanajärveläisiä henkilöhahmoja paimenpojan ohella Gallen-Kallela kuvasi muun muassa lyijykynäpiirustuksissa "Vanha mies pettuleivän maalta" ja "Mies vilvoittelemassa saunan jälkeen" sekä akvarellissa "Tyttö talon edessä". Myös Paanajärven paimenpojasta hän teki erillisen kasvotutkielman lyijykynä- ja tussipiirustuksena.


title: Luomu

text:
Luomu on lyhennesana sanasta luonnonmukainen
ja esiintyy muun muassa seuraavissa yhteyksissä:


title: Tuhlaajapoikavertaus

text: Tuhlaajapoikavertaus on Jeesuksen vertaus, jonka hän kertoo opetuslapsilleen Luukkaan evankeliumin 15. luvun jakeissa 11 – 32.


title: Tuhlaajapoikavertaus

text: Vertaus kertoo isästä ja hänen kahdesta pojastaan. Nuorempi pojista pyysi saada perintöosansa etukäteen. Isä suostui tähän, ja poika lähti maailmalle tuhlaamaan isänsä hänelle antamaa perintöä. Köyhdyttyään poika meni sikopaimeneksi. Sika on juutalaisuudessa saastainen eläin. Pojalla oli nälkä, ja hän olisi halunnut syödä sikojen ruokaa, mutta hänelle ei annettu edes sitä. Lopulta poika palasi isänsä taloon. Hän pyysi isältään päästä tämän palvelijaksi, koska ei mielestään enää ansainnut, että häntä kutsuttaisiin tämän pojaksi. Mutta isä pyysi riemuiten poikaa tulemaan takaisin omaksi pojakseen ja järjesti juhlan poikansa paluun kunniaksi. Vanhempi poika suuttui tästä. Hän ihmetteli, miksi isä järjesti juhlan hänen vastuutonta elämää eläneelle veljelleen, vaikkei ollut koskaan järjestänyt juhlaa hänelle. Tähän isä vastasi, että tämä vanhempi poika oli jatkuvasti ollut hänen luonaan, mutta nuorempaa poikaa piti juhlia, koska hän oli ollut poissa ja sitten palannut.


title: Tuhlaajapoikavertaus

text: Sanat "tuhlaajapoika" ja "tuhlaajapoikavertaus" ovat syntyneet jälkikäteen. Raamatussa niitä ei ole.


title: Miesten 50 metrin pienoiskiväärin makuu ammunnan maailmancupin finaalissa 2008

text: Miesten 50 metrin pienoiskiväärin makuu ammuttiin maailmancupin finaalissa Bangkokissa Thaimaassa 3. marraskuuta 2008. Kilpailun voitti Australian Warren Potent tuloksella 702,2 (598+104,2).


title: White Simwanza

text: Whiteson Simwanza (s. 11. joulukuuta 1984, Sambia) on sambialainen jalkapalloilija, joka edusti viimeksi Veikkausliigassa pelannutta Rovaniemen Palloseuraa. Simwanza pelaa puolustavana keskikenttäpelaajana. Sambiassa miestä on kutsuttu Sambian Rio Ferdinandiksi suurseura Manchester Unitedissa pelaavan puolustaja Rio Ferdinandin mukaan. Kookas Simwanza ei ole erityisen fyysinen pelaaja vaan perustaa pelinsä hyvään sijoittumiseen ja oikeaaikaseen liikkeeseen. Simwanzalla on hyvä potkutekniikka.


title: White Simwanza

text: Simwanza siirtyi Rovaniemen Palloseuraan keväällä 2009. Hän saapui Rovaniemelle testattavaksi Sambiasta yhdessä Godfrey Chibangan kanssa. Onnistuttuaan Liigacupissa hän solmi RoPS:n kanssa kauden 2011 loppuun asti kestävän sopimuksen. Keväällä 2009 Liigacupissa Simwanza pelasi kaikissa RoPS:n pelaamissa peleissä avauskokoonpanossa. Kausi 2009 on sambialaisen Simwanzan 1. kausi Euroopassa. Aikaisemmin Simwanza on pelannut Afrikassa maansa pääsarjassa. Debyyttinsä Veikkausliigassa White teki FC Lahtea vastaan 28. huhtikuuta 2009. Simwanzan otteet kaudella 2009 eivät vastanneet seuran odotuksia ja miehen sopimus purettiin kauden 2009 jälkeen.


title: White Simwanza

text: Maajoukkuetta Simwanza on edustanut 9 kertaa.